62021TJ0376
ABBOZZ TA’ SENTENZA TAL-QORTI ĠENERALI (It-Tielet Awla)
14 ta’ Ġunju 2023 (
*1
)
[Test irrettifikat permezz ta’ digriet tat‑30 ta’ Novembru 2023]
“Kuntratti pubbliċi għal servizzi – Proċedura ta’ sejħa għal offerti – Provvista ta’ servizzi ta’ taħriġ fil-lingwi lill-istituzzjonijiet, lill-korpi u lill-aġenziji tal-Unjoni – Klassifikazzjoni ta’ offerent fil-proċedura ta’ kaskata – Obbligu ta’ motivazzjoni – Elementi tal-offerta aċċessibbli permezz ta’ ħolqa hypertext – Żbalji manifesti ta’ evalwazzjoni – Użu ħażin ta’ poter”
Fil-Kawża T‑376/21,
Instituto Cervantes, stabbilit f’Madrid (Spanja), irrappreżentat minn E. van Nuffel d’Heynsbroeck, avukat,
rikorrent,
sostnut minn
Ir-Renju ta’ Spanja, irrappreżentat minn I. Herranz Elizalde, bħala aġent,
intervenjent,
vs
Il-Kummissjoni Ewropea, irrappreżentata minn M. Ilkova, bħala aġent,
konvenuta,
IL-QORTI ĠENERALI (It-Tielet Awla),
komposta minn F. Schalin, President, I. Nõmm u D. Kukovec (Relatur), Imħallfin,
Reġistratur: H. Eriksson, Amministratriċi,
wara li rat il-fażi bil-miktub tal-proċedura,
wara s-seduta tat‑13 ta’ Diċembru 2022,
tagħti l-preżenti
Sentenza
1
Permezz tar-rikors tiegħu bbażat fuq l-Artikolu 263 TFUE, ir-rikorrent, Instituto Cervantes, jitlob l-annullament tad-deċiżjoni tal-Kummissjoni Ewropea tad‑19 ta’ April 2021 li permezz tagħha din tal-aħħar tat il-Lott Nru 3 (Lingwa Spanjola) tal-kuntratt dwar il-Kuntratti Qafas għat-Taħriġ fil-Lingwi għall-Istituzzjonijiet, l-Entitajiet u l-Aġenziji tal-Unjoni Ewropea (HR/2020/OP/0014), fl-ewwel post, lill-grupp CCL Centre de Langues‑Allingua (iktar ’il quddiem il-“grupp CCL”) u, fit-tieni post, lir-rikorrent (iktar ’il quddiem id-“deċiżjoni kkontestata”).
Il‑fatti li wasslu għall‑kawża
2
Fl‑20 ta’ Novembru 2020, il-Kummissjoni, permezz ta’ avviż ta’ kuntratt ippubblikat fis-Suppliment ta’ Il-Ġurnal Uffiċjali tal-Unjoni Ewropea (ĠU 2020/S, 227‑555213), nediet, fi proċedura miftuħa, is-sejħa għal offerti HR/2020/OP/0014, intitolata “Kuntratti Qafas għat-Taħriġ fil-Lingwi għall-Istituzzjonijiet, l-Entitajiet u l-Aġenziji tal-Unjoni Ewropea”. Il-kuntratt kien maqsum fi tmien lottijiet, fosthom il-Lott Nru 3, intitolat “Taħriġ tal-Ispanjol (ES)”.
3
L-ispeċifikazzjonijiet tal-kuntratt għas-sejħa ta’ offerti kontenzjużi kienu jindikaw li, sabiex jingħata l-kuntratt, l-awtorità kontraenti għandha tibbaża ruħha fuq l-offerta l-iktar ekonomikament vantaġġuża, skont il-kriterji ta’ għoti “Prix” (ponderat għal 30 %) u “Kwalità” (ponderat globalment għal 70 %).
4
Il-kriterju ta’ għoti “Kwalità” kien jikkonsisti minn żewġ kriterji, jiġifieri l-Kriterju Nru 1, intitolat “Kwalità tal-korsijiet proposti” u l-Kriterju Nru 2, intitolat “Kontroll tal-kwalità u monitoraġġ tax-xogħlijiet”. L-ispeċifikazzjonijiet tal-kuntratt kienu jipprevedu, fost oħrajn, li l-ogħla punteġġ totali ta’ kwalità kien ta’ 100 punt.
5
Kull wieħed miż-żewġ kriterji jinqasam fi tliet subkriterji, li lkoll kienu wkoll ponderati bil-mod kif ġej:
Kriterju Nru 1: Kwalità tal-korsijiet proposti (70 punt)
Kriterju Nru 2: Kontroll tal-kwalità u monitoraġġ tax-xogħlijiet (30 punt)
Subkriterju 1.1: Kontenut (30 punt)
Subkriterju 1.2: Tagħlim (30 punt)
Subkriterju 1.3: Pjattaformi online (10 punti)
Subkriterju 2.1: Metodu ta’ għażla tal-persunal (6 punti)
Subkriterju 2.2: Kontroll tal-kwalità (15-il punt)
Subkriterju 2.3: Ġestjoni tal-proċedura (9 punti)
6
L-ispeċifikazzjonijiet tal-kuntratt kienu jipprevedu wkoll li l-offerti kellhom tal-inqas jiksbu l-punteġġ minimu għal kull kriterju u subkriterju, jiġifieri 70 % tal-punti allokati għal dak il-kriterju jew għal dak is-subkriterju. B’hekk, l-offerti kellhom jiksbu tal-inqas 70 punt minn 100.
7
Fir-rigward tal-modalitajiet ta’ sottomissjoni ta’ offerta, l-ispeċifikazzjonijiet tal-kuntratt kienu jipprevedu, b’mod partikolari, li l-offerti kellhom jiġu sottomessi permezz tal-applikazzjoni eSubmission.
8
Sitt offerenti, fosthom ir-rikorrent, ippreżentaw offerta għal-Lott Nru 3.
9
Fl‑10 ta’ Marzu 2021, ġie mħejji r-rapport ta’ evalwazzjoni tal-offerti konformement mal-Artikolu 168(4) tar-Regolament (UE, Euratom) 2018/1046 tal-Parlament Ewropew u tal-Kunsill tat‑18 ta’ Lulju 2018 dwar ir-regoli finanzjarji applikabbli għall-baġit ġenerali tal-Unjoni, li jemenda r-Regolamenti (UE) Nru 1296/2013, (UE) Nru 1301/2013, (UE) Nru 1303/2013, (UE) Nru 1304/2013, (UE) Nru 1309/2013, (UE) Nru 1316/2013, (UE) Nru 223/2014, (UE) Nru 283/2014, u d-Deċiżjoni Nru 541/2014/UE u li jħassar ir-Regolament (UE, Euratom) Nru 966/2012 (ĠU 2018, L 193, p. 1, iktar ’il quddiem ir-“Regolament Finanzjarju”). Il-partijiet kontraenti proposti għal-Lott Nru 3 kienu l-grupp CLL, bħala l-ewwel parti kontraenti fil-kaskata, u r-rikorrent, bħala t-tieni parti kontraenti fil-kaskata.
10
Mill-ispeċifikazzjonijiet tal-kuntratt jirriżulta li l-offerti huma kklassifikati skont l-aqwa proporzjon bejn il-prezz u l-kwalità.
11
Skont l-ispeċifikazzjonijiet tal-kuntratt, il-kuntratt għandu jingħata liż-żewġ offerti li jikklassifikaw fl-ewwel post fil-klassifika, li, l-ewwel, jirrispettaw ir-rekwiżiti minimi ppreċiżati fid-dokumenti tal-kuntratt u li jsiru minn offerenti li għandhom aċċess għall-proċedura ta’ għoti ta’ kuntratti, it-tieni, ma jkunux f’sitwazzjoni ta’ esklużjoni u, it-tielet, jissodisfaw il-kriterji ta’ selezzjoni. Il-klassifika tiddetermina l-ordni li fiha l-kuntratti speċifiki jkunu ġew offruti lill-partijiet kontraenti fl-eżekuzzjoni tal-kuntratt qafas.
12
Fid‑19 ta’ April 2021, il-Kummissjoni tat id-deċiżjoni kkontestata skont ir-rakkomandazzjonijiet tal-Kumitat ta’ Evalwazzjoni (iktar ’il quddiem il-“Kumitat”). B’hekk, il-Kummissjoni tat il-Lott Nru 3 (Lingwa Spanjola) tal-kuntratt dwar il-Kuntratti Qafas għat-Taħriġ fil-Lingwi għall-Istituzzjonijiet, l-Entitajiet u l-Aġenziji tal-Unjoni Ewropea (HR/2020/OP/0014), fl-ewwel post fil-klassifika, lill-grupp CLL u, fit-tieni post fil-klassifika, lir-rikorrent.
13
Dakinhar stess, il-Kummissjoni bagħtet lir-rikorrent ittra ta’ notifika li tinformah bir-riżultati tiegħu fi tmiem il-proċedura. Din l-ittra informatu, b’mod partikolari, li l-offerta tiegħu għal-Lott Nru 3 kienet intgħażlet għall-għoti ta’ kuntratt qafas u li huwa kien ġie fit-tieni post bi skor kwalitattiv ta’ 82 punt minn 100, bi prezz tal-offerta ta’ EUR 2670560 u bi skor totali ta’ 87.40 punti minn 100. L-Anness 1 ta’ din l-ittra kien jippreċiża wkoll ir-raġunijiet għall-evalwazzjoni tal-offerta tiegħu fid-dawl tal-kriterji ta’ kwalità stipulati fl-ispeċifikazzjonijiet tal-kuntratt. Finalment, il-Kummissjoni ppreċiżat, f’din l-ittra, li d-deċiżjoni tagħha tista’ tiġi kkontestata quddiem il-Qorti Ġenerali u li kienet ser tapplika t-terminu ta’ stennija ta’ għaxart ijiem qabel ma tiffirma l-kuntratt.
14
Dakinhar stess, ir-rikorrent, wara li rċieva l-ittra ta’ notifika, talab lill-Kummissjoni tgħaddilu l-identità, il-karatteristiċi u l-vantaġġi tal-entità li ġiet ikklassifikata aħjar.
15
Permezz ta’ posta elettronika tas‑26 ta’ April 2021, il-Kummissjoni, b’risposta għal din it-talba, informat lir-rikorrent bl-identità tal-offerent li ġie fl-ewwel post fil-klassifika għall-għoti tal-kuntratt qafas, kif ukoll bl-iskor kwalitattiv ta’ 94 punt minn 100, bil-prezz tal-offerta (EUR 3469020) u bl-iskor totali ta’ 88.89 punti minn 100 ta’ dan tal-aħħar, fi tmiem l-evalwazzjoni.
16
Mill-komunikazzjonijiet tad‑19 u tas‑26 ta’ April 2021 jirriżulta li l-allokazzjoni tal-punti fil-livell tas-subkriterji tal-kriterju ta’ għoti “Kwalità” hija kif ġej:
Grupp CLL
Instituto Cervantes
Subkriterju 1.1
28 punt minn 30
22 punt minn 30
Subkriterju 1.2
27 punt minn 30
21 punt minn 30
Subkriterju 1.3
10 punti minn 10
10 punti minn 10
Subkriterju 2.1
6 punti minn 6
6 punti minn 6
Subkriterju 2.2
14-il punt minn 15
15-il punt minn 15
Subkriterju 2.3
9 punti minn 9
8 punti minn 9
17
Permezz ta’ posta elettronika tal‑10 ta’ Mejju 2021, il-Kummissjoni, bi tweġiba għal talba tar-rikorrent tal‑1 ta’ Mejju 2021, li allega komunikazzjoni insuffiċjenti fid-dawl tar-rekwiżiti tal-Artikolu 170(3) tar-Regolament Finanzjarju, bagħtet ir-raġunijiet għall-evalwazzjoni tal-offerta tal-grupp CLL fid-dawl tal-kriterji ta’ kwalità. Din il-posta elettronika kellha annessa magħha l-iskeda ta’ evalwazzjoni tal-offerta tal-grupp CLL li rriproduċiet il-kummenti tal-Kumitat għal kull wieħed mill-kriterji u mis-subkriterji ta’ għoti kif stipulati fl-ispeċifikazzjonijiet tal-kuntratt. Fl-imsemmija posta elettronika, il-Kummissjoni ntrabtet ukoll tosserva terminu ġdid ta’ stennija ta’ għaxart ijiem kalendarji qabel ma jiġi ffirmat il-kuntratt qafas, dekorribbli mill-jum ta’ wara d-data li fiha ntbagħtet din it-tweġiba.
18
Permezz ta’ ittra tal‑25 ta’ Mejju 2021, il-Kummissjoni, għal darba oħra, tat spjegazzjonijiet billi rriferiet għall-informazzjoni u għall-ispjegazzjonijiet li kienu diġà ntbagħtu u indikat li t-terminu ta’ stennija kien issa skada.
19
Fil-proċedura li wasslet għal din it-tilwima, ir-rikorrent tella’ fuq il-pjattaforma eSubmission ċerti elementi li jispjegaw il-proposta teknika deskritta fl-offerta tiegħu, liema elementi kienu aċċessibbli biss permezz ta’ ħoloq hypertext integrati fl-offerta. Fl-iskeda ta’ evalwazzjoni, li ġiet ikkomunikata fid‑19 ta’ April 2021, kif ukoll fil-posta elettronika tal‑10 u tal‑25 ta’ Mejju 2021, imsemmija iktar ’il fuq, il-Kummissjoni informat lir-rikorrent bil-fatt li hija kienet ċaħdet dawn l-elementi u li ma kinitx evalwathom, minħabba li ma kinux konformi mal-ispeċifikazzjonijiet tal-kuntratt u li kien hemm riskju li ssir modifika tal-offerta permezz tal-imsemmija ħoloq hypertext wara d-data ta’ skadenza għall-preżentata tal-offerti. B’hekk, il-Kummissjoni qieset li d-dokumenti aċċessibbli biss permezz tal-imsemmija ħoloq hypertext kienu nieqsa (iktar ’il quddiem in-“nuqqas ta’ dokumenti”).
20
Fis‑7 ta’ Ġunju 2021, il-Kummissjoni ffirmat il-kuntratt qafas HR/2020/OP/0014 – Lott Nru 3 mal-grupp CLL bħala l-ewwel parti kontraenti fil-kaskata. Dakinhar stess, il-Kummissjoni ffirmat il-kuntratt qafas bir-referenza HR/2020/OP/0014 – Lott Nru 3 mar-rikorrent bħala t-tieni parti kontraenti fil-kaskata.
It‑talbiet tal‑partijiet
21
Ir-rikorrent, sostnut mir-Renju ta’ Spanja, jitlob li l-Qorti Ġenerali jogħġobha:
–
tannulla d-deċiżjoni kkontestata;
–
tikkundanna l-Kummissjoni għall-ispejjeż.
22
Il-Kummissjoni titlob li l-Qorti Ġenerali jogħġobha:
–
tiċħad ir-rikors;
–
tikkundanna lir-rikorrent għall-ispejjeż.
Id‑dritt
Fuq l‑ammissibbiltà
23
Permezz ta’ att separat ippreżentat fir-Reġistru tal-Qorti Ġenerali fid‑29 ta’ Settembru 2021, il-Kummissjoni, bis-saħħa tal-Artikolu 130(1) tar-Regoli tal-Proċedura tal-Qorti Ġenerali, qajmet eċċezzjoni ta’ inammissibilità minħabba t-tardività tar-rikors.
24
Il-Kummissjoni ssostni li t-terminu għall-preżentata ta’ rikors kontra d-deċiżjoni kkontestata, li ġiet innotifikata lir-rikorrent fid‑19 ta’ April 2021, skada fid‑29 ta’ Ġunju 2021, waqt li r-rikors ġie ppreżentat fit‑2 ta’ Lulju 2021.
25
Il-Kummissjoni tikkontesta l-argument tar-rikorrent li fid-data li fiha ġiet innotifikata d-deċiżjoni kkontestata, dan tal-aħħar ma kienx għad kellu biżżejjed informazzjoni sabiex jippreżenta r-rikors tiegħu.
26
F’dan ir-rigward, il-Kummissjoni tfakkar li t-terminu għall-preżentata ta’ rikors previst fis-sitt paragrafu tal-Artikolu 263 TFUE huwa ta’ ordni pubbliku u li dan jiggarantixxi kemm iċ-ċarezza kif ukoll iċ-ċertezza tas-sitwazzjonijiet legali u jevita t-trattament arbitrarju fl-amministrazzjoni tal-ġustizzja.
27
B’mod partikolari, il-Kummissjoni ssostni, abbażi tad-digriet tat‑12 ta’ Settembru 2013, Ellinika Nafpigeia u 2. Hoern vs Il-Kummissjoni (C‑616/12 P, mhux ippubblikat, EU:C:2013:884), li mill-ġurisprudenza jirriżulta li allegat nuqqas ta’ ċarezza jew ta’ motivazzjoni ta’ att jaqa’ taħt l-istħarriġ ta’ legalità ta’ dak l-att u mhux taħt l-identifikazzjoni tal-punt tat-tluq tat-terminu għall-preżentata ta’ rikors. Barra minn hekk, minn dan id-digriet jirriżulta wkoll li l-punt ta’ tluq tat-terminu għall-preżentata ta’ rikors għandu jiġi ddeterminat b’mod oġġettiv, abbażi tal-għarfien tad-deċiżjoni kif mogħtija, mingħajr ma jittieħdu inkunsiderazzjoni elementi suġġettivi, bħal affermazzjonijiet dwar allegati difetti li jivvizzjaw din id-deċiżjoni.
28
B’hekk, il-Kummissjoni tikkontesta l-argument tar-rikorrent li t-terminu għall-preżentata ta’ rikors ma jistax jibda jiddekorri kemm-il darba l-awtorità kontraenti ma tkunx spjegat b’mod li oġġettivament jinftiehem ir-raġunijiet għall-għażla tagħha.
29
Ir-rikorrent jikkontesta l-argumenti tal-Kummissjoni mqajma fil-kuntest tal-eċċezzjoni ta’ inammissibilità u jitlob li din tal-aħħar ma tintlaqax.
30
F’dan ir-rigward, għandu jitfakkar li, skont is-sitt paragrafu tal-Artikolu 263 TFUE, rikors għal annullament għandu jiġi ppreżentat f’terminu ta’ xahrejn li jibda jiddekorri, skont il-każ, jew mill-pubblikazzjoni tal-att ikkontestat, jew min-notifika lir-rikorrent, jew, fin-nuqqas ta’ dan, mill-ġurnata li r-rikorrent jkun sar jaf bih.
31
Qabelxejn, għandu jiġi rrilevat li l-ġurisprudenza invokata mill-Kummissjoni insostenn tal-eċċezzjoni ta’ inammissibilità (ara l-punt 27 iktar ’il fuq), li tikkonċerna r-rikors ippreżentat kontra ittra tal-Kummissjoni dwar l-irkupru ta’ għajnuna mill-Istat, ma hijiex rilevanti, għaliex ir-regoli applikabbli fi proċeduri ta’ sejħa għal offerti jsegwu loġika ta’ natura differenti mir-regoli dwar l-irkupru ta’ għajnuna mill-Istat.
32
Fil-fatt, skont ġurisprudenza stabbilita, fil-kuntest ta’ proċeduri ta’ sejħa għal offerti, it-terminu għall-preżentata ta’ rikors, previst fis-sitt paragrafu tal-Artikolu 263 TFUE, minn deċiżjoni li tiċħad l-offerta ta’ offerent jew, bħal f’dan il-każ, minn deċiżjoni li tikklassifika din l-offerta f’pożizzjoni inqas favorevoli minn dik ikklassifikata l-ewwel, jibda jiddekorri biss fil-mument li tiġi nnotifikata d-deċiżjoni motivata, kemm-il darba l-offerent ikun ressaq it-talba tiegħu sabiex tinkiseb deċiżjoni motivata f’terminu raġonevoli wara li jkun sar jaf li l-offerta tiegħu ġiet miċħuda jew, bħal f’dan il-każ, li l-offerta tiegħu ġiet ikklassifikata f’pożizzjoni inqas favorevoli minn dik ikklassifikata l-ewwel (ara, f’dan is-sens, is-sentenza tal‑20 ta’ Settembru 2011, Evropaïki Dynamiki vs BEI, T‑461/08, EU:T:2011:494, punt 107 u l-ġurisprudenza ċċitata).
33
B’mod partikolari, it-terminu għall-preżentata ta’ rikors jibda jiddekorri biss malli jiġu kkomunikati l-karatteristiċi u l-vantaġġi tal-offerta li ġiet ikklassifikata l-aħjar, billi l-informazzjoni li tingħata fil-bidu dwar iċ-ċaħda tal-offerta tal-offerent inkwistjoni ma tinkludi l-ebda informazzjoni dwar l-offerta li ġiet ikklassifikata aħjar (ara, f’dan is-sens, is-sentenza tad‑29 ta’ Ottubru 2015, Direct Way u Direct Way Worldwide vs Il-Parlament, T‑126/13, EU:T:2015:819, punti 34 sa 36, u d-digriet tal‑15 ta’ Novembru 2018, Intercontact Budapest vs CdT, T‑809/17, mhux ippubblikat, EU:T:2018:794, punti 19 sa 24).
34
Sabiex jeżerċita b’mod utli d-dritt għal azzjoni legali, rikorrent jeħtieġ ċertu livell minimu ta’ informazzjoni sabiex ikun jista’ jaċċerta xi irregolarità li seta’ kien hemm fl-għażla tal-awtorità kontraenti jew, jekk l-informazzjoni li tingħata wara li ssir talba tibqa’ insuffiċjenti, iressaq ilment ibbażat fuq in-nuqqas ta’ motivazzjoni (ara, f’dan is-sens, id-digriet tal‑15 ta’ Novembru 2018, Intercontact Budapest vs CdT, T‑809/17, mhux ippubblikat, EU:T:2018:794, punt 25).
35
F’dan il-każ, għandu jiġi kkonstatat li d-deċiżjoni kkontestata, li ġiet ikkomunikata lir-rikorrent fid‑19 ta’ April 2021, sempliċement tinforma lil dan tal-aħħar bil-fatt li l-offerta tiegħu ġiet ikklassifikata fit-tieni post u tgħaddilu l-punteġġi li kiseb u l-evalwazzjoni tal-offerta assoċjata (ara punt 13 iktar ’il fuq). Mill-banda l-oħra, id-deċiżjoni kkontestata ma għandha l-ebda informazzjoni dwar l-offerta li ġiet ikklassifikata qabel dik tar-rikorrent u l-ebda motivazzjoni li turi r-raġunijiet li għalihom l-offerta ta’ dan tal-aħħar ġiet ikklassifikata f’pożizzjoni inqas favorevoli minn dik tal-ewwel. Billi l-att ikkontestat ma jinkludi l-ebda komunikazzjoni tal-karatteristiċi u tal-vantaġġi tal-offerta li ġiet ikklassifikata l-aħjar, dan ma setax, konformement mal-ġurisprudenza ċċitata fil-punti 32 u 33 iktar ’il fuq, iwassal sabiex jibda jiddekorri t-terminu għall-preżentata ta’ rikors.
36
L-istess jgħodd għall-ittra tas‑26 ta’ April 2021, li permezz tagħha l-Kummissjoni kkomunikat biss lir-rikorrent l-isem tal-offerent magħżul, kif ukoll il-prezz tal-offerta tiegħu, il-punteġġ li huwa kiseb skont il-kriterji ta’ kwalità u l-punteġġ finali tiegħu.
37
Kif jirriżulta mill-punti 11 sa 17 iktar ’il fuq, huwa biss permezz tal-komunikazzjoni tal‑10 ta’ Mejju 2021 li r-rikorrent kiseb informazzjoni dwar l-evalwazzjoni tal-kwalitajiet tal-offerta tal-grupp CLL li biha seta’ jeżerċita b’mod utli d-dritt tiegħu għal azzjoni legali. B’hekk, it-terminu beda jiddekorri mill‑10 ta’ Mejju 2021.
38
Għalhekk, għandu jiġi kkonstatat li, billi tressaq fit‑2 ta’ Lulju 2021, ir-rikors għandu jiġi ddikjarat ammissibbli, b’mod li għandha tiġi miċħuda l-eċċezzjoni ta’ inammissibilità mqajma mill-Kummissjoni.
Fuq il‑mertu
39
Insostenn tar-rikors tiegħu, ir-rikorrent iqajjem ħames motivi.
40
Permezz tal-ewwel motiv tiegħu, ir-rikorrent jikkritika lill-Kummissjoni talli naqset milli timmotiva d-deċiżjoni kkontestata, fis-sens tal-Artikolu 170(3) tar-Regolament Finanzjarju, billi ma kienx possibbli għalih li jsir jaf il-vantaġġi tal-offerta magħżula.
41
Permezz tat-tieni motiv tiegħu, ir-rikorrent isostni li l-Kummissjoni wettqet ksur tal-Artikolu 167(4) tar-Regolament Finanzjarju, billi hija għamlet biss paragun iżolat tal-offerti skont l-ispeċifikazzjonijiet tal-kuntratt, minflok ma kkomparathom ukoll f’termini ta’ teknika.
42
Permezz tat-tielet motiv tiegħu, ir-rikorrent jallega li l-Kummissjoni, billi warrbet l-elementi aċċessibbli permezz ta’ ħolqa hypertext integrata fl-offerta, wettqet żball manifest ta’ evalwazzjoni.
43
Imbagħad, ir-rikorrent iqajjem ir-raba’ motiv, b’mod sussidjarju għall-ewwel motiv. Dan il-motiv huwa maqsum fi tliet partijiet:
–
permezz tal-ewwel parti, huwa jallega nuqqas ta’ motivazzjoni fil-kuntest tal-evalwazzjoni individwali tal-offerta tiegħu, billi ma huwiex possibbli għalih li jifhem il-korrelazzjoni bejn il-kummenti fil-biċċa l-kbira pożittivi u l-punteġġ li kiseb, kif ukoll żball manifest ta’ evalwazzjoni, minħabba n-natura illoġika tar-rabta bejn l-evalwazzjoni u l-punteġġ li kiseb, fil-kuntest tas-Subkriterji 1.1 u 1.2;
–
permezz tat-tieni parti, huwa jinvoka żball manifest ta’ evalwazzjoni billi l-Kummissjoni tat importanza sproporzjonata lin-nuqqas ta’ dokumenti;
–
permezz tat-tielet parti, huwa jeżamina dan l-impatt allegatament sproporzjonat mill-angolu tal-prinċipju ta’ trasparenza u jallega li l-Kummissjoni ħolqot regola ġdida ta’ evalwazzjoni a posteriori.
44
Permezz tal-ħames u l-aħħar motiv tiegħu, ir-rikorrent jinvoka ksur tal-prinċipji fundamentali tad-dritt tal-kuntratti pubbliċi (ftuħ tal-kuntratti għall-kompetizzjoni l-iktar wiesa’, trasparenza u ugwaljanza), kif ukoll tal-Artikolu 160 u tal-Artikolu 167(3) tar-Regolament Finanzjarju, billi l-Kummissjoni tat il-lottijiet kollha lill-istess offerent, jiġifieri l-grupp CLL.
45
Qabelxejn, il-Qorti Ġenerali tqis li huwa xieraq li l-ewwel motiv jiġi eżaminat flimkien mal-ewwel parti tar-raba’ motiv, billi t-tnejn jaqgħu taħt il-kwistjoni tal-obbligu ta’ motivazzjoni. Imbagħad, jiġu ttrattati l-ewwel, it-tieni u t-tielet parti tar-raba’ motiv u, finalment, it-tielet, it-tieni u l-ħames motiv, rispettivament, li lkoll jirrigwardaw il-fondatezza tad-deċiżjoni kkontestata.
Fuq l‑ewwel motiv u l‑ewwel parti tar‑raba’ motiv dwar ksur tal‑obbligu ta’ motivazzjoni
46
Permezz tal-ewwel motiv u l-ewwel parti tar-raba’ motiv, ir-rikorrent jallega li l-Kummissjoni naqset milli tagħti raġunijiet suffiċjenti fis-sens tal-Artikolu 170(3) tar-Regolament Finanzjarju, dwar, minn naħa, l-analiżi komparattiva tal-vantaġġi tal-offerti u, min-naħa l-oħra, l-analiżi individwali tal-offerta tiegħu. Ir-rikorrent jiffoka fuq il-Kriterju 1 “Kwalità tal-korsijiet proposti” u b’mod iktar preċiż fuq l-evalwazzjonijiet li saru fil-kuntest tas-Subkriterji 1.1 “Kontenut” u 1.2 “Tagħlim”.
47
L-ewwel, permezz tal-ewwel motiv tiegħu, ir-rikorrent jikkritika lill-Kummissjoni talli r-raġunijiet li hija tat ma jidentifikawx b’mod ċar il-karatteristiċi u l-vantaġġi tal-offerta tal-grupp CLL, billi, minn naħa, l-evalwazzjoni tal-offerta tal-grupp CLL u dik tar-rikorrent juru kwalitajiet, essenzjalment, ekwivalenti jew fil-biċċa l-kbira qrib ta’ xulxin u saħansitra identiċi jew simili, jekk mhux addirittura aħjar għall-offerta tar-rikorrent, filwaqt li, min-naħa l-oħra, l-offerta tar-rikorrent ġiet ikklassifikata b’mod li juri, għall-kuntrarju, differenzi sinjifikattivi fil-kwalità.
48
F’dan ir-rigward, ir-raġunijiet mogħtija mill-Kummissjoni ma jenfasizzawx nuqqas kwalitattiv sinjifikattiv f’xi element sostanzjali tal-kriterju jew l-akkumulazzjoni ta’ nuqqasijiet kwalitattivi li jistgħu jiġġustifikaw klassifikazzjoni bilkemm sodisfaċenti tal-offerta tar-rikorrent. Bl-istess mod, il-fatt li ċerti dokumenti tal-offerta tiegħu ma ġewx evalwati mill-Kumitat minħabba li dawn saru aċċessibbli permezz ta’ ħoloq hypertext lanqas ma jispjega d-diskrepanza sinjifikattiva fil-klassifikazzjoni, billi l-imsemmija kjarifika fl-iskeda ta’ evalwazzjoni ma tidhirx li hija element distintiv u tikkonċerna biss elementi limitati tal-offerta, jiġifieri l-kontenut tal-eżerċizzji.
49
It-tieni, sa fejn l-ewwel parti tar-raba’ motiv tallega ksur tal-obbligu ta’ motivazzjoni, ir-rikorrent isostni li l-punteġġ ferm baxx miksub fil-kuntest tas-subkriterji inkwistjoni ma jidhirx li jaqbel mal-evalwazzjoni tiegħu meqjusa waħedha, li hija fil-biċċa l-kbira tassew pożittiva għal kull wieħed mill-elementi ta’ dawn is-subkriterji. F’dan is-sens, ma huwiex possibbli li, fir-raġunijiet mogħtija mill-Kummissjoni, jiġi identifikat nuqqas kwalitattiv partikolari li jista’ jiġġustifika tnaqqis sinjifikattiv fil-punti.
50
Ir-rikorrent jikkontesta l-fatt li n-nuqqas ta’ dokumenti seta’ jammonta għal nuqqas kwalitattiv li jista’ jispjega t-tnaqqis ta’ punti. Minn naħa, huwa josserva li, fir-rigward tas-Subkriterju 2.3, l-evalwazzjoni ssemmi wkoll in-nuqqas ta’ dokumenti, imfisser bl-istess kliem bħal dak użat fis-Subkriterju 1.1, iżda li l-evalwazzjoni tal-offerta kienet tonqos biss bi ftit iktar minn wieħed minn għaxra ta’ punt (jiġifieri għal 8 punti minn 9) fir-rigward ta’ dan is-subkriterju. Min-naħa l-oħra, ir-rikorrent isostni li, fil-kuntest tas-Subkriterji 1.1 u 1.2, il-Kummissjoni qieset in-nuqqas ta’ dokumenti bħala nuqqas partikolarment importanti li waħdu jiġġustifika l-evalwazzjoni negattiva tal-offerta, billi l-Kummissjoni ma setgħetx tispjega l-impatt differenti tan-nuqqas ta’ dokumenti fuq is-subkriterji l-oħra u lanqas l-impatt relattiv tal-elementi dgħajfin jew negattivi l-oħra fuq il-klassifikazzjoni tas-Subkriterji 1.1 u 1.2.
51
F’dan ir-rigward, ir-rikorrent isostni li l-evalwazzjoni li għamlet il-Kummissjoni kienet maqsuma għal kull wieħed mill-elementi u subelementi deskritti fir-rigward ta’ kull subkriterju. B’mod partikolari, in-nuqqas ta’ dokumenti kellu impatt fuq wieħed mis-subelementi identifikati kemm fir-rigward tas-Subkriterju 1.1, kif ukoll fir-rigward tas-Subkriterju 1.2 u li kellu b’hekk impatt allegatament marġinali. Ir-rikorrent iqis li, minkejja li l-elementi u s-subelementi tagħhom tas-subkriterji ma humiex ponderati, dan ma jfissirx, madankollu, li, għall-finijiet tal-evalwazzjoni tal-offerti, dawn seta’ jkollhom piż relattiv sinjifikattivament differenti, mingħajr ma din tkun iddikjarata fid-dokumenti tal-kuntratt. Barra minn hekk, din kienet tippreġudika l-aspettattivi leġittimi tal-offerenti. Madankollu, l-impatt tan-nuqqas ta’ dokumenti qatt ma jista’ jiġi ddeterminat, peress li ma huwiex possibbli li wieħed jifhem jekk in-nuqqas ta’ dokumenti affettwax l-elementi kollha jew xi wħud minnhom.
52
Ir-rikorrent isostni wkoll li, fir-rigward tas-Subkriterji 1.3, 2.1, 2.2 u 2.3, l-evalwazzjonijiet tal-offerta tiegħu huma, fil-mod kif ġew espressi, ekwivalenti jew simili għall-evalwazzjonijiet fir-rigward tas-Subkriterji 1.1 u 1.2. Madankollu, l-offerta tiegħu ngħatat l-ogħla numru possibbli ta’ punti, jew kważi l-ogħla possibbli, fil-kuntest ta’ dawn l-erba’ subkriterji.
53
Ir-Renju ta’ Spanja, intervenjent insostenn tat-talbiet tar-rikorrent, jaqbel bis-sħiħ mal-argumenti ta’ dan tal-aħħar.
54
Fir-rigward tal-ewwel parti tar-raba’ motiv, ir-Renju ta’ Spanja jsostni, barra minn hekk, li huwa impossibbli li wieħed ikun jaf ir-raġunijiet preċiżi li għalihom ikun tnaqqas numru speċifiku ta’ punti fin-nuqqas ta’ evalwazzjoni ta’ “ċerti dokumenti”.
55
Ir-Renju ta’ Spanja jenfasizza li l-assenza ta’ trasparenza, li ħbiet in-natura arbitrarja tal-motivazzjoni, tinsab fil-fatt li huwa impossibbli li wieħed isir jaf, l-ewwel, liema aspetti speċifiċi tad-dokumenti tal-offerta aċċessibbli permezz ta’ ħoloq hypertext ma ġewx evalwati mill-Kummissjoni, it-tieni, sa liema punt dawn l-aspetti ma jinsabux fl-offerta sottomessa u, it-tielet, għaliex il-fatt li wieħed ma jistax ikollu aċċess għall-kontenut tal-eżerċizzji online jimplika, b’mod konkret, telf ta’ punti. Fi kliem ieħor, huwa impossibbli li wieħed isir jaf għaliex ir-rikorrent tnaqqsulu 8 punti fil-kuntest tas-Subkriterju 1.1, minflok, pereżempju, 5 punti jew 12‑il punt.
56
Il-Kummissjoni tikkontesta kemm l-argumenti tar-rikorrent, kif ukoll dawk tar-Renju ta’ Spanja u titlob li l-ewwel motiv, kif ukoll l-ewwel parti tar-raba’ motiv, jiġu miċħuda.
57
F’dan ir-rigward, għandu jiġi rrilevat li, permezz tal-ewwel motiv tiegħu, ir-rikorrent isostni, essenzjalment, li ma huwiex possibbli għalih li jifhem abbażi ta’ liema elementi speċifiċi tal-proposta teknika tiegħu l-offerta tal-grupp CLL ġiet evalwata bħala aħjar minn tiegħu.
58
Barra minn hekk, sa fejn l-ewwel parti tar-raba’ motiv tallega ksur tal-obbligu ta’ motivazzjoni, ir-rikorrent isostni li ma huwiex possibbli għalih li jifhem ir-rabta bejn it-tnaqqis sinjifikattiv ta’ punti u l-evalwazzjoni pjuttost pożittiva tal-offerta tiegħu u, b’mod partikolari, sa liema punt in-nuqqas ta’ dokumenti jimplika, b’mod konkret, telf ta’ punti.
59
Ir-rikorrent u r-Renju ta’ Spanja jsostnu wkoll, essenzjalment, li l-motivazzjoni insuffiċjenti ma tħalli li jsir l-ebda stħarriġ ġudizzjarju tal-evalwazzjoni li saret mill-Kummissjoni.
60
F’dan il-każ, hija l-Qorti Ġenerali li għandha teżamina jekk il-motivazzjoni mogħtija mill-Kummissjoni hijiex waħda suffiċjenti.
61
Għandu jiġi rrilevat, qabelxejn, li huwa paċifiku bejn il-partijiet li l-iskedi ta’ evalwazzjoni jinkludu motivazzjoni. F’dan ir-rigward, għandu jiġi rrilevat li r-rikorrent jammetti, fil-punt 11 tar-replika tiegħu, li huwa jista’ mingħajr dubju jifhem li l-offerta tiegħu ġiet meqjusa ta’ kwalità iktar baxxa fir-rigward ta’ diversi kriterji ta’ għoti.
– Fuq l‑allegata impossibbiltà li wieħed isir jaf il‑vantaġġi tal‑offerta magħżula
62
Qabelxejn, għandhom, l-ewwel nett, jiġu mfissra l-prinċipji ġurisprudenzjali dwar il-portata tal-obbligu ta’ motivazzjoni tal-Kummissjoni fil-qasam tal-kuntratti pubbliċi għal servizzi u, imbagħad, jiġi vverifikat jekk il-Kummissjoni applikatx b’mod korrett dawk il-prinċipji f’dan il-każ.
63
F’dan ir-rigward, mill-ġurisprudenza tal-Qorti Ġenerali jirriżulta li, fejn, bħal f’dan il-każ, l-istituzzjonijiet tal-Unjoni għandhom setgħa diskrezzjonali wiesgħa, l-osservanza tal-garanziji mogħtija mill-ordinament ġuridiku tal-Unjoni fil-proċeduri amministrattivi tassumi importanza iktar u iktar fundamentali. Fost dawn il-garanziji hemm, b’mod partikolari, l-obbligu li l-istituzzjoni kompetenti timmotiva b’mod suffiċjenti d-deċiżjonijiet tagħha (sentenzi tas‑17 ta’ Settembru 2015, Ricoh Belgium vs Il-Kunsill, T‑691/13, mhux ippubblikata, EU:T:2015:641, punt 33, u tal‑10 ta’ Frar 2021, Sophia Group vs Il-Parlament, T‑578/19, mhux ippubblikata, EU:T:2021:77, punt 162).
64
Mill-banda l-oħra, l-awtorità kontraenti ma tistax tkun meħtieġa tibgħat lill-offerent li l-offerta tiegħu ma tkunx intgħażlet, minbarra r-raġunijiet taċ-ċaħda ta’ din tal-aħħar, minn naħa, sinteżi dettaljata tal-mod kif kull dettall tal-offerta tiegħu ttieħed inkunsiderazzjoni fl-evalwazzjoni tagħha u, min-naħa l-oħra, fil-kuntest tal-komunikazzjoni tal-karatteristiċi u tal-vantaġġi tal-offerta magħżula, analiżi komparattiva fid-dettall ta’ din tal-aħħar u tal-offerta tal-offerent li ma jkunx intgħażel (sentenzi tat‑3 ta’ Mejju 2018, EUIPO vs European Dynamics Luxembourg et, C‑376/16 P, EU:C:2018:299, punt 57; tal‑14 ta’ Ottubru 2020, Close u Cegelec vs Il-Parlament, C‑447/19 P, mhux ippubblikata, EU:C:2020:826, punt 37; u tas‑6 ta’ Ottubru 2021, Global Translation Solutions vs Il-Kummissjoni, T‑404/20, mhux ippubblikata, EU:T:2021:654, punt 126).
65
Kif irrelevat il-Qorti Ġenerali fil-punt 50 tas-sentenza tal‑5 ta’ Marzu 2019, Eurosupport – Fineurop support vs EIGE (T‑450/17, mhux ippubblikata, EU:T:2019:137), il-punteġġ ta’ offerta li abbażi tiegħu tiġi kklassifikata din tal-aħħar għandu, bħala prinċipju, jirrifletti l-punti tajbin u l-punti dgħajfin li l-evalwaturi jidentifikaw fil-kummenti tagħhom. Madankollu, l-awtorità kontraenti ma tistax tkun meħtieġa tindika kemm punti dgħajfin, kif ukoll punti tajbin. B’mod partikolari, mill-punt 49 tas-sentenza tal‑15 ta’ Ottubru 2013, European Dynamics Belgium et vs EMA (T‑638/11, mhux ippubblikata, EU:T:2013:530) jista’ jiġi dedott li l-Kummissjoni ma hijiex neċessarjament marbuta tagħti kummenti speċifiċi negattivi, iżda huwa biżżejjed li l-offerent mhux magħżul ikun jista’ jifhem għaliex l-offerta magħżula hija aħjar mill-offerta mhux magħżula.
66
Il-qorti tal-Unjoni tkun tista’ b’hekk tivverifika, abbażi tal-ispeċifikazzjonijiet tal-kuntratt u tal-motivazzjoni tad-deċiżjoni ta’ għoti, il-piż rispettiv tal-kriterji u subkriterji ta’ għoti tekniċi differenti fl-evalwazzjoni, jiġifieri fil-kalkolu tal-iskor totali, kif ukoll l-inqas jew l-ogħla numru ta’ punti possibbli għal kull wieħed minn dawk il-kriterji jew subkriterji (ara, f’dan is-sens, is-sentenzi tal‑4 ta’ Ottubru 2012, Evropaïki Dynamiki vs Il-Kummissjoni, C‑629/11 P, mhux ippubblikata, EU:C:2012:617, punti 21 u 29, u tas‑27 ta’ April 2016, European Dynamics Luxembourg et vs EUIPO, T‑556/11, EU:T:2016:248, punt 250).
67
B’mod partikolari, ġie deċiż li l-Kummissjoni hija, bħala prinċipju, marbuta tispjega l-punti li tagħti fil-livell tas-subpartijiet tas-subkriterji fejn l-ispeċifikazzjonijiet tal-kuntratt jipprevedu piż ikkwantifikat speċifiku għal dawn is-subpartijiet (ara, f’dan is-sens, is-sentenzi tal‑4 ta’ Ottubru 2012, Evropaïki Dynamiki vs Il-Kummissjoni, C‑629/11 P, mhux ippubblikata, EU:C:2012:617, punt 29, u tas‑27 ta’ April 2016, European Dynamics Luxembourg et vs EUIPO, T‑556/11, EU:T:2016:248, punt 250).
68
Għalhekk, il-kummenti tal-Kumitat ikkomunikati lir-rikorrent għandhom, minn naħa, jippermettu li wieħed jinferixxi b’mod komparattiv in-numru ta’ punti miksuba minnu u l-offerent magħżul, maqsuma kull darba f’subkriterji, kif ukoll il-piż ta’ kull wieħed mis-subkriterji fl-evalwazzjoni globali u, min-naħa l-oħra, li jiġi spjegat, għal kull kriterju ta’ għoti, abbażi ta’ liema subkriterji l-Kummissjoni qieset li l-offerta tal-offerent magħżul jew dik tar-rikorrent inkwistjoni kienet l-aħjar (sentenzi tal‑4 ta’ Ottubru 2012, Evropaïki Dynamiki vs Il-Kummissjoni, C‑629/11 P, mhux ippublikata, EU:C:2012:617, punti 21 u 29, u tas‑27 ta’ April 2016, European Dynamics Luxembourg et vs EUIPO, T‑556/11, EU:T:2016:248, punti 250 u 251).
69
Fid-dawl ta’ dawn il-prinċipji ġurisprudenzjali, għandu jiġi eżaminat jekk il-Kummissjoni osservatx l-obbligu ta’ motivazzjoni tagħha f’dan il-każ.
70
Fl-ewwel lok, qabel ma jiġu analizzati l-iskedi ta’ evalwazzjoni, għandhom jiġu eżaminati d-dispożizzjonijiet rilevanti tal-ispeċifikazzjonijiet tal-kuntratt. Il-kuntratt qafas f’dan il-każ jikkonċerna t-taħriġ fil-lingwi fl-istituzzjonijiet, il-korpi u l-aġenziji tal-Unjoni. Fir-rigward tal-Kriterju 1 “Kwalità tal-korsijiet proposti”, l-ispeċifikazzjonijiet tal-kuntratt jipprevedu li l-offerent għandu jippreżenta, abbażi ta’ studju tal-każ, id-deskrizzjoni ta’ kors standard imfassal għall-awtorità kontraenti. Il-kwalità hija evalwata abbażi tas-subkriterji ta’ kwalità, applikati għar-risposta għall-istudju tal-każ li l-offerenti għandhom jissottomettu flimkien mal-offerta tagħhom.
71
Is-Subkriterju 1.1 “Kontenut” jinkludi erba’ subpunti li l-Kumitat għandu jieħu inkunsiderazzjoni fl-evalwazzjoni. L-ewwel subpunt, “A. Għanijiet”, jikkonċerna, b’mod partikolari, il-kwistjonijiet relatati mal-kompetenzi koperti mill-kors u l-punt sa fejn l-għanijiet tal-kors propost huma marbuta mar-rekwiżiti ta’ kompetenzi speċifiċi. It-tieni subpunt, “B. Udjenza fil-mira”, ifittex li jivverifika sa liema punt il-kors propost jindirizza l-bżonnijiet tal-udjenza speċifika. It-tielet subpunt, “C. Organizzazzjoni tal-kontenut”, jikkonċerna, essenzjalment, it-tqassim tal-kontenut f’taqsimiet maniġġabbli, is-sekwenzi u l-kontenut tagħhom. Ir-raba’ u l-aħħar subpunt, “D. Kwalità tar-riżorsi ta’ tagħlim”, jirreferi, b’mod partikolari, għall-estent sa fejn ir-riżorsi ta’ tagħlim jirriflettu l-għanijiet, huma maħsuba għall-adulti u huma mingħajr żbalji. Għalhekk, kull subpunt jinkludi numru ta’ paragrafi, jiġifieri elementi li għandhom jittieħdu inkunsiderazzjoni fl-evalwazzjoni.
72
Is-Subkriterju 1.2 “Tagħlim”, min-naħa tiegħu, jinkludi tliet subpunti deskrittivi. L-ewwel wieħed, intitolat “A. Rwol tal-għalliema”, ifittex li jiddetermina l-kwalitajiet pożittivi tal-għalliema. It-tieni wieħed, “B. Evalwazzjoni”, jirreferi, b’mod partikolari, għall-punt sa fejn kummenti kostruttivi u evalwazzjoni jkomplu jagħmlu parti mil-lezzjoni. L-aħħar wieħed, “C. Metodoloġija”, jikkonċerna, b’mod partikolari, il-kwistjoni dwar sa liema punt il-metodoloġija hija kooperattiva u komunikattiva u jekk tiffavorixxix l-impenn lejn il-lingwa.
73
Il-kriterji u s-subkriterji l-oħra, li ma humiex koperti minn dan ir-rikors, huma, minn naħa, is-Subkriterju 1.3 “Pjattaformi online”, relatat mal-funzjonament u l-utilità tal-pjattformi ta’ tagħlim online proposti mill-offerenti u, min-naħa l-oħra, il-Kriterju 2 “Kontroll tal-kwalità u monitoraġġ tax-xogħlijiet”, li jinqasam fi tliet subkriterji, jiġifieri, is-Subkriterji 2.1 “Metodu ta’ għażla tal-persunal”, 2.2 “Kontroll tal-kwalità” u 2.3 “Amministrazzjoni tal-proċedura”.
74
Fit-tieni lok, għandhom jiġu eżaminati l-ittri tal-Kummissjoni tad‑19 ta’ April u tal‑10 ta’ Mejju 2021, li ntbagħtu lir-rikorrent wara li ressaq talba sabiex jikseb informazzjoni addizzjonali dwar iċ-ċaħda tal-offerta tiegħu, sabiex jiġi ddeterminat jekk huwa setax tabilħaqq, fid-dawl tal-prinċipji mfissra fil-punti 62 sa 68 iktar ’il fuq, jifhem il-punti tajbin u l-punti dgħajfin tal-offerta tiegħu u tal-offerta tal-grupp CLL, fil-kuntest tas-Subkriterji 1.1 u 1.2.
75
Fir-rigward, qabelxejn, tas-Subkriterju 1.1 “Kontenut”, ir-rikorrent kiseb 22 punt minn 30. L-offerta tar-rikorrent hija deskritta bħala waħda tajba u li, fil-biċċa l-kbira tal-aspetti, tilħaq l-aspettattivi. Il-grupp CLL, min-naħa tiegħu, kiseb 28 punt minn 30. L-offerta tiegħu hija ppreżentata bħala waħda eċċellenti u li, fil-biċċa l-kbira tal-aspetti, teċċedi l-aspettattivi, billi tinkludi fiha wkoll aspetti ferm importanti u rilevanti.
76
Fir-rigward tal-għanijiet tal-kors, il-Kumitat qies li l-offerta tal-grupp CLL kienet aħjar mill-offerta tar-rikorrent, billi hija deskritta li tinkludi fiha “lista ferm rilevanti ta’ temi soċjokulturali”. Mill-perspettiva tal-organizzazzjoni tal-kontenut, il-Kumitat qies li l-offerta tal-grupp CLL kienet aħjar, għaliex hija tipproponi sekwenza ferm tajba ta’ dan il-kontenut, li jinkludi t-tagħlim mill-bogħod li jsaħħaħ u jħejji l-lezzjonijiet wiċċ imb wiċċ. Fil-fehma tal-Kumitat, l-istudju tal-każ jiżgura, b’hekk, il-bilanċ “xieraq” bejn it-teorija u l-prattika. Barra minn hekk, il-Kumitat saħaq li l-istudju tal-każ jinkludi elementi ġodda. Imbagħad, il-Kumitat irrileva li l-pjan tal-lezzjonijiet kien ferm iddettaljat u l-istruttura tiegħu kienet ferm ċara. Fl-aħħar nett, il-Kumitat osserva li l-mudell tal-kors kien ferm rilevanti. Fir-rigward, mill-banda l-oħra, tal-kwalità tar-riżorsi ta’ tagħlim, il-Kumitat sempliċement indika li dawn tal-aħħar kienu jilħqu l-aspettattivi tal-awtorità kontraenti u li jinkludu fihom komponent online li fih “bosta” riżorsi addizzjonali.
77
Fl-istess waqt, il-Kumitat, fir-rigward tal-offerta tar-rikorrent, ikkonstata li din fiha deskrizzjoni rilevanti tad-diversi tipi ta’ riżorsi ta’ tagħlim u li r-rikorrent ippropona manwal aċċessibbli online li jagħti wkoll aċċess għal pjattaforma li tinkludi fiha diversi riżorsi. Fil-fehma tal-Kumitat, ir-rikorrent elenka wkoll diversi għodod diġitali li jinkoraġġixxu l-awtotagħlim. Fir-rigward tal-bqija tar-riżorsi ta’ tagħlim, il-Kumitat iddeċieda li ma setax jevalwa l-kontenut tar-riżorsi ta’ tagħlim f’forma elettronika fl-offerta tar-rikorrent.
78
Barra minn hekk, fir-rigward tal-element tal-pubbliku fil-mira, l-offerta tar-rikorrent hija deskritta bi kliem iktar pożittiv minn dik tal-grupp CLL, billi l-iskeda ta’ evalwazzjoni tindika li l-offerta tapplika valuri simili għall-pubbliku fil-mira u li hija użata sabiex jiġu mgħallma suġġetti speċifiċi, kif ukoll suġġetti ta’ kultura u ta’ ċivilizzazzjoni. Fir-rigward tal-organizzazzjoni tal-kontenut, l-offerta tar-rikorrent ġiet ukoll meqjusa ta’ kwalità iktar baxxa, billi dan tal-aħħar jipproponi deskrizzjoni “qasira imma ċara” tal-kontenut tagħha fir-rigward tal-lezzjonijiet wiċċ imb wiċċ. Apparti dan, il-Kumitat saħaq li l-kontenut għall-awtotagħlim ma kienx ġiex indikat u li huwa seta’ jinnota elementi ġodda “’l hemm u ’l hawn”. Fir-rigward, fl-aħħar nett, tal-kwalità tar-riżorsi ta’ tagħlim, il-Kumitat indika li huwa ma kienx jista’ jevalwa l-kontenut tal-eżerċizzji, li kienu aċċessibbli permezz ta’ ħoloq hypertext. Madankollu, huwa nnota li l-kunċett jinkludi fih lista ta’ għodod diġitali li jinkoraġġixxu l-awtotagħlim.
79
Kif jirriżulta mill-punti 75 sa 78 iktar ’il fuq dwar is-Subkriterju 1.1 “Kontenut”, għandu jiġi osservat li l-Kumitat indika kemm l-aspetti l‑iktar pożittivi tal-offerta tal-grupp CLL, kif ukoll punti dgħajfa jew nuqqasijiet tal-offerta tar-rikorrent.
80
Fir-rigward tas-Subkriterju 1.2 “Tagħlim”, għandu jitfakkar li r-rikorrent kiseb 21 punt minn 30. L-offerta tiegħu hija ppreżentata bħala waħda tajba u konformi mal-aspettattivi. Il-grupp CLL kiseb 27 punt minn 30. L-offerta tal-grupp CLL hija deskritta bħala waħda eċċellenti u li teċċedi l-aspettattivi f’diversi aspetti u tippreżenta wkoll ċerti aspetti addizzjonali u importanti.
81
Fir-rigward tar-rwol tal-għalliema, il-Kumitat irrileva li, fl-offerta tal-grupp CLL, l-irwol tagħhom huwa “partikolarment” definit sew u ċar. L-għalliema jużaw strateġiji diretti u indiretti sabiex jgħinu lill-parteċipanti jiksbu awtonomija lingwistika. Barra minn hekk, l-għalliem joħloq il-kundizzjonijiet rilevanti għal esperjenza pożittiva ta’ tagħlim. Fir-rigward tal-element ta’ evalwazzjoni, il-Kumitat innota li l-grupp CLL żgura evalwazzjoni kontinwa “b’mod ferm professjonali” u ddefinixxa “tajjeb ħafna” il-metodi ta’ evalwazzjoni, li huma “ferm” rilevanti u korretti.
82
Barra minn hekk, fir-rigward tal-evalwazzjoni, il-Kumitat irrileva li l-offerta tar-rikorrent tippreżenta biss aspett wieħed aħjar, jiġifieri l-fatt li l-evalwazzjoni u l-feedback kontinwi fl-offerta tiegħu “jippermettu li l-kontenut jiġi adattat għall-bżonnijiet” tal-istudenti, għal finijiet ta’ “gwida u promozzjoni” tal-motivazzjoni u l-awtonomija. Madankollu, il-Kumitat irrimarka li l-offerta tar-rikorrent tiddefinixxi l-metodi b’mod “konċiż” u li dawn tal-aħħar kienu biss “rilevanti u korretti”. Barra minn hekk, il-Kumitat innota li l-evalwazzjonijiet kumulattivi finali u l-kriterji tal-evalwazzjonijiet relatati mat-taħriġ kienu ppreżentati f’verżjoni online u ma kinux jistgħu jiġu evalwati. Fir-rigward tal-element finali li jikkonċerna l-metodoloġija, l-evalwazzjonijiet huma identiċi, ħlief għall-kumment dwar l-offerta tar-rikorrent li “l-offerent jiddeskrivi fid-dettall il-metodi ta’ tagħlim”.
83
Għandu jiġi kkonstatat li, minkejja li l-evalwazzjonijiet li jikkonċernaw is-Subkriterji 1.1 u 1.2 huma konċiżi, huwa possibbli, qabelxejn, li wieħed jifhem, fid-dawl tal-ġurisprudenza mfissra fil-punt 65 iktar ’il fuq, li l-offerta tal-grupp CLL tippreżenta diversi kwalitajiet li jmorru lil hinn minn dawk tal-offerta tar-rikorrent, imfissra fil-punti 76 u 81 iktar ’il fuq. Sussegwentement, huwa possibbli li wieħed ikun jaf il-livell ta’ kwalità tal-offerta tar-rikorrent, li hija iktar baxxa. Fl-aħħar nett, ma jistax jiġi injorat li n-nuqqas ta’ dokumenti li jikkonċerna element importanti ta’ kors tal-lingwa, jiġifieri l-eżerċizzji, huwa ppreżentat bħala punt dgħajjef tal-offerta tar-rikorrent, li jwassal għal telf ta’ punti. L-argument tar-rikorrent ibbażat fuq l-impossibbiltà għalih li jsir jaf bil-vantaġġi tal-offerti magħżula għandu għalhekk jiġi miċħud.
84
Għal din l-istess raġuni, l-argument tar-rikorrent li l-Kummissjoni ma identifikatx, bi preċiżjoni, il-proposta teknika preċiża li tiġġustifika l-evalwazzjoni “eċċellenti” u li tiddistingwi offerta minn oħra għandu jiġi miċħud.
85
F’dan ir-rigward, billi l-Kumitat identifika li l-offerta magħżula kienet, fir-rigward ta’ diversi punti, kwalitattivament aħjar, l-argument tar-rikorrent li n-nuqqas ta’ dokumenti huwa l-unika raġuni li għaliha l-Kummissjoni ppreferiet l-offerta tal-grupp CLL għandu jiġi miċħud ukoll.
– Fuq l‑allegat obbligu tal‑Kummissjoni li tispjega l‑impatt tan‑nuqqas ta’ dokumenti fuq it‑tnaqqis tal‑punti
86
Għandha mbagħad tiġi eżaminata l-ewwel parti tar-raba’ motiv dwar l-impossibbiltà li wieħed isir jaf in-numru preċiż ta’ punti li jkunu tnaqqsu minħabba n-nuqqas ta’ dokumenti.
87
F’dan ir-rigward, għandu, qabelxejn, jiġi miċħud ir-riferiment għall-ġurisprudenza invokata mir-rikorrent ibbażata fuq is-sentenzi tal‑5 ta’ Marzu 2019, Yellow Window vs EIGE (T‑439/17, mhux ippubblikata, EU:T:2019:136, punti 73 u 74), u tal‑5 ta’ Marzu 2019, Eurosupport – Fineurop support vs EIGE (T‑450/17, mhux ippubblikata, EU:T:2019:137, punti 49 u 50), li skontha għandha teżisti korrelazzjoni bejn il-kummenti li jelenkaw il-punti tajbin u l-punti dgħajfin, minn naħa, u l-punteġġi li jkunu nkisbu fid-dawl ta’ dawn il-kriterji jew subkriterji, min-naħa l-oħra. Fil-fatt, dawn ir-riferimenti ġurisprudenzjali ma humiex rilevanti, sa fejn jirreferu għal ċirkustanzi speċifiċi, differenti minn dawk ta’ dan il-każ. Dawn ir-riferimenti jikkonċernaw, b’mod partikolari, sitwazzjoni li fiha l-kummenti tal-Kumitat ta’ Evalwazzjoni ma jindikawx b’mod ċar jekk l-istess nuqqas iġġustifikax it-tnaqqis ta’ punti fid-dawl tal-kriterju jew tas-subkriterju speċifiku li għalih ikun sar dan it-tnaqqis, li evidentement ma huwiex il-każ hawnhekk, billi teżisti rabta bejn in-nuqqas ta’ dokumenti u l-evalwazzjoni f’dan ir-rigward.
88
Għall-istess raġunijiet, għandu jiġi eskluż ukoll ir-riferiment għall-ġurisprudenza invokata mir-rikorrent ibbażata fuq is-sentenza tas‑27 ta’ April 2016, European Dynamics Luxembourg et vs EUIPO (T‑556/11, EU:T:2016:248), li skontha l-korrelazzjoni bejn il-kummenti speċifiċi negattivi u t-tnaqqis ta’ punti għandha tiġi spjegata fejn l-awtorità kontraenti, minn naħa, tkun ippreċiżat, fil-kuntest tal-kundizzjonijiet tal-kuntratt, il-kriterji u subkriterji ta’ għoti li hija tkun ser tapplika, kif ukoll l-elementi jew il-punti li jkunu ser jittieħdu inkunsiderazzjoni u, min-naħa l-oħra, tagħmel evalwazzjonijiet speċifiċi fir-rigward tal-mod kif l-offerta tissodisfa dawn il-kriterji, subkriterji jew elementi.
89
Din il-ġurisprudenza lanqas ma hija rilevanti, billi ċ-ċirkustanzi fattwali li wasslu għal din tal-aħħar huma differenti minn dawk ta’ din il-kawża. F’dan il-każ, l-awtorità kontraenti kkomunikat lir-rikorrent il-punti kollha li ġew attribwiti lilu, maqsuma skont is-subkriterji, flimkien ma’ kummenti speċifiċi. Mill-banda l-oħra, fil-kawża ta’ qabel, l-awtorità kontraenti, minn naħa, kienet applikat formula matematika billi attribwixxiet frazzjonijiet ta’ punt għal kull subkriterju jew kull subpunt u għamlet evalwazzjonijiet speċifiċi negattivi f’dan ir-rigward, filwaqt li, min-naħa l-oħra, hija ma kinitx ikkomunikat in-numru ta’ punti, maqsuma skont is-subkriterji, li nkisbu mir-rikorrent u l-offerenti magħżula.
90
F’dan il-każ, għandu jiġi kkonstatat li, kif issostni b’mod ġust il-Kummissjoni fil-punti 56 u 57 tal-kontroreplika tagħha, l-ispeċifikazzjonijiet tal-kuntratt ma jistabbilixxu l-ebda piż bejn l-elementi differenti li jagħmlu parti mid-deskrizzjoni ta’ kull subkriterju, għaliex ma huwiex il-każ ta’ “sottosubkriterji” intiżi sabiex jiġu evalwati b’mod separat, iżda ta’ deskrizzjoni tal-kontenut ta’ kull subkriterju. Minn dan isegwi li, fl-aħħar mill-aħħar, ma huwiex meħtieġ li kull kumment negattiv jew pożittiv fl-evalwazzjoni jingħata piż speċifiku, iżda li r-rikorrent ikun jista’ jifhem ir-raġunijiet li wasslu lill-Kummissjoni tattribwixxi għall-offerta tiegħu l-punteġġ li din tkun kisbet għal kull subkriterju, ħaġa li huwa kien tabilħaqq f’pożizzjoni li jagħmel.
91
Konsegwentement, għandu jiġi konkluż li l-Kumitat indika l-vantaġġi tal-offerta magħżula fil-kuntest ta’ kull subkriterju u li l-Kummissjoni ma setgħetx tintalab, f’dan il-każ, tagħti piż speċifiku lil kull kumment pożittiv jew negattiv relatat ma’ ċerti subpunti deskrittivi.
– Fuq l‑allegata impossibbiltà li l‑Qorti Ġenerali twettaq l‑istħarriġ tal‑evalwazzjoni
92
Fl-aħħar nett, għandu jiġi analizzat l-argument tar-rikorrent ibbażat, essenzjalment, fuq il-prinċipji li jirriżultaw mill-ġurisprudenza ċċitata fil-punt 88 iktar ’il fuq u l-argument tar-Renju ta’ Spanja, kif imfisser fil-punt 55 iktar ’il fuq, ibbażat fuq l-allegata impossibbiltà li l-Qorti Ġenerali twettaq l-istħarriġ tagħha, fid-dawl tal-prinċipju ta’ protezzjoni ġudizzjarja effettiva msemmi fl-Artikolu 47 tal-Karta tad-Drittijiet Fundamentali tal-Unjoni Ewropea (iktar ’il quddiem il-“Karta”).
93
L-ewwel, ir-Renju ta’ Spanja jsostni li l-użu ripetut u maħsub ta’ espressjonijiet allegatament impreċiżi, bħal “ċerti partijiet mill-kontenut” jew “ċerti elementi tal-offerta” u, f’sens iktar wiesa’, motivazzjoni ferm lakonika jirrendu impossibbli li jsir kwalunkwe stħarriġ tal-evalwazzjoni mwettqa mill-Kummissjoni.
94
F’dan ir-rigward, fid-dawl tal-obbligu tal-qorti tal-Unjoni li tistħarreġ jekk id-deċiżjonijiet tal-istituzzjonijiet ikunux ittieħdu b’mod arbitrarju, ma huwiex biżżejjed li wieħed sempliċement jgħid li r-rikorrent seta’ tabilħaqq jifhem li ċ-ċaħda ta’ parti mill-offerta tiegħu wasslet sabiex ma jingħatax il-kuntratt pubbliku, kif issostni, essenzjalment, il-Kummissjoni fir-risposta tagħha għall-ewwel motiv. Għall-kuntrarju, il-motivazzjoni għandha tkun rilevanti u koerenti sabiex il-qorti tal-Unjoni tkun tista’ tistħarreġ il-fondatezza tagħha.
95
Qabelxejn, għandu jitfakkar li ġie kkonstatat, fil-punt 83 iktar ’il fuq, li l-evalwazzjonijiet ma humiex identiċi, iżda għandhom differenzi ċari u inekwivoċi, li, minkejja n-natura konċiża tagħhom, juru l-vantaġġi tal-offerta magħżula.
96
Imbagħad, id-differenza li ma hijiex irrilevanti bejn il-punteġġi miksuba mill-offerti tekniċi, jiġifieri differenza ta’ 12‑il punt, lanqas ma twassal għal obbligu ta’ motivazzjoni iktar oneruż, bħal dak li jirriżulta mis-sentenzi tas‑17 ta’ Settembru 2015, Ricoh Belgium vs Il-Kunsill (T‑691/13, mhux ippubblikata, EU:T:2015:641, punt 63), u tal‑14 ta’ Diċembru 2017, European Dynamics Luxembourg u Evropaïki Dynamiki vs Il-Parlament (T‑164/15, mhux ippubblikat, EU:T:2017:906, punt 50).
97
Fl-aħħar nett, għandu jitfakkar ukoll li l-Artikolu 113(2) l-antik tar-Regolament Finanzjarju, li llum sar l-Artikolu 170(3) tar-Regolament Finanzjarju, jitlob lill-awtorità kontraenti tagħti lill-offerent mhux magħżul ir-raġunijiet veri għaċ-ċaħda tal-offerta tiegħu. Barra minn hekk, il-motivazzjoni mogħtija għandha tirrifletti l-mod kif il-proċedura ta’ evalwazzjoni tassew żvolġiet. Motivazzjoni li ma tidentifikax il-bażi vera tad-deċiżjoni li tiċħad offerta u li ma tirriflettix b’mod eżatt il-mod kif l-offerta miċħuda tkun ġiet evalwata ma hijiex trasparenti u ma tissodisfax l-obbligu ta’ motivazzjoni previst fl-Artikolu 113(2) l-antik tar-Regolament Finanzjarju (ara, f’dan is-sens, is-sentenzi tal‑10 ta’ Settembru 2008, Evropaïki Dynamiki vs Il-Qorti tal-Ġustizzja, T‑272/06, EU:T:2008:334, punti 42 u 43 u l-ġurisprudenza ċċitata, u tas‑17 ta’ Settembru 2015, Ricoh Belgium vs Il-Kunsill, T‑691/13, mhux ippubblikat, EU:T:2015:641, punt 39).
98
F’dan ir-rigward, ir-rikorrent u r-Renju ta’ Spanja ma wrewx li l-motivazzjoni ma rriflettietx il-mod kif il-proċedura ta’ evalwazzjoni tassew żvolġiet. Bl-istess mod, għandu jitfakkar, kif ġie kkonstatat fil-punt 83 iktar ’il fuq, li d-deċiżjoni kkontestata tinkludi fiha motivazzjoni li tikkonċerna l-identifikazzjoni tal-bażi vera tagħha.
99
Għaldaqstant, l-argument tar-rikorrent u tar-Renju ta’ Spanja li l-motivazzjoni inkwistjoni ma tħalli li jsir l-ebda stħarriġ ġudizzjarju għandu jiġi miċħud.
100
It-tieni, ir-rikorrent, filwaqt li jisħaq fuq il-mod kif kull subkriterju huwa maqsum f’subpunti u subpartijiet, isostni li l-Kummissjoni ma setgħetx, għall-finijiet tal-evalwazzjoni tal-offerti, tagħti piż relattiv sinjifikattivament differenti lil xi element tal-offerta, mingħajr ma dan il-piż partikolari jkun ġie ddikjarat fl-ispeċifikazzjonijiet tal-kuntratt. Ir-rikorrent josserva li, b’hekk, il-Kummissjoni ppreġudikat l-aspettattivi leġittimi tal-offerenti, b’mod li piż partikolari ta’ xi element tal-offerta seta’ jinfluwenza l-evalwazzjoni tal-offerta mingħajr ma dan ikun ġie ddikjarat fl-imsemmija dokumenti.
101
Qabelxejn, l-argument tar-rikorrent, ibbażat fuq allegat ksur tal-aspettattivi leġittimi tiegħu, li insostenn tiegħu ma jagħti l-ebda spjegazzjoni u ma jġib l-ebda prova, għandu jiġi miċħud.
102
Bl-istess mod, fir-rigward tal-kwistjoni dwar jekk il-Kummissjoni tatx piż partikolari lil xi element tal-offerta, mingħajr ma kienet iddikjarat dan minn qabel fl-ispeċifikazzjonijiet tal-kuntratt, għandu sempliċement jiġi kkonstatat li l-piż ta’ subpunt ma ġiex preskritt mill-ispeċifikazzjonijiet tal-kuntratt inkwistjoni. Għaldaqstant, ir-rikorrent ma jistax jinvoka ksur tal-obbligu ta’ motivazzjoni minħabba l-fatt li l-Kummissjoni ma spjegatx il-piż li hija kienet tat lil xi element tal-offerta. Fil-fatt, is-subpunti previsti fl-ispeċifikazzjonijiet tal-kuntratt jindikaw biss, b’mod deskrittiv, l-aspetti tal-proposta teknika li l-Kumitat ħa inkunsiderazzjoni sabiex jattribwixxi punteġġ globali u mhux ukoll il-piż partikolari tagħhom fil-kuntest ta’ xi subkriterju. Għalhekk, l-argument ibbażat fuq l-assenza ta’ trasparenza li tikkonċerna l-attribuzzjoni ta’ punti fil-livell tas-subpunti tas-subkriterji għandu jiġi miċħud.
103
Bl-istess mod, minkejja li l-Kummissjoni impliċitament ammettiet il-fondatezza ta’ din il-pożizzjoni tar-rikorrent, billi sostniet li d-dokumenti kienu importanti, filwaqt li żiedet tgħid li n-nuqqas ta’ dokumenti ma kellux l-istess impatt fil-kuntest tas-subkriterji l-oħra, għandu jitfakkar li, skont il-ġurisprudenza ċċitata fil-punt 64 iktar ’il fuq, l-Kummissjoni ma tistax tintalab tispjega kif hija evalwat kull element tal-offerta.
104
Konsegwentement, l-ewwel motiv u l-ewwel parti tar-raba’ motiv, sa fejn tallega ksur tal-obbligu ta’ motivazzjoni, għandhom jiġi miċħuda bħala mhux fondati.
Fuq il-kumplament tar‑raba’ motiv, ibbażat fuq żball manifest ta’ evalwazzjoni, minħabba n‑natura illoġika, sproporzjonata u mhux trasparenti tar‑rabta bejn l‑evalwazzjoni u l‑punteġġ attribwit fil‑kuntest tas‑Subkriterji 1.1 u 1.2
105
Sa fejn il-kumplament tal-ewwel parti tar-raba’ motiv jipprevedi żball manifest ta’ evalwazzjoni, ir-rikorrent isostni li ma hemmx rabta loġika bejn l-evalwazzjoni u l-punteġġ attribwit fir-rigward tal-evalwazzjonijiet tal-Kummissjoni fil-kuntest tas-Subkriterji 1.1 u 1.2 li huma fil-biċċa l-kbira pożittivi.
106
Permezz tat-tieni parti tar-raba’ motiv, ir-rikorrent isostni li l-impatt tal-allegat nuqqas ta’ dokumenti fuq il-punteġġ attribwit fil-kuntest tas-Subkriterji 1.1 u 1.2 huwa sproporzjonat meta mqabbel mal-kliem użat fl-evalwazzjoni.
107
[Kif irrettifikat permezz ta’ digriet tat‑30 ta’ Novembru 2023] Minn naħa, ir-rikorrent jispjega li l-evalwazzjoni tal-offerta tiegħu hija, mill-kliem użat, pjuttost pożittiva fir-rigward ta’ kull waħda mill-erba’ subpartijiet tas-Subkriterju 1.1. Min-naħa l-oħra, huwa jsostni li l-punteġġ ta’ 22 punt minn 30 fir-rigward tas-subkriterju inkwistjoni huwa kemm kemm iktar mil-livell ta’ 70 %, jiġifieri mir-rekwiżit ta’ kwalità minima, minkejja l-evalwazzjonijiet tal-proposta teknika ampjament pożittivi, li, għalhekk, skont dawk l-evalwazzjonijiet, il-proposta teknika teċċedi r-rekwiżit minimu.
108
Din id-diskrepanza bejn l-evalwazzjoni u l-punteġġ attribwit għal dan is-subkriterju tidher li hija ġġustifikata biss min-nuqqas ta’ dokumenti u l-impatt parzjali li dan seta’ kellu fuq il-verifika ta’ ċerti proposti tekniċi. Madankollu, ir-rikorrent jindika li ma jistax jifhem kif in-nuqqas ta’ dokumenti jista’ finalment inaqqas il-kwalità minn waħda għolja għal waħda sodisfaċenti, għaliex in-nuqqas ta’ dokumenti jikkonċerna biss elementi illustrativi tal-proposta teknika, li, barra minn hekk, kienet is-suġġett ta’ evalwazzjonijiet pożittivi taħt l-evalwazzjoni taż-żewġ subpartijiet tas-Subkriterju 1.1.
109
Sussegwentement, ir-rikorrent jippreżenta l-istess analiżi fir-rigward tas-Subkriterju 1.2, li t-tliet komponenti tiegħu huma wkoll evalwati b’mod pożittiv u li n-nuqqas ta’ dokumenti jikkonċerna biss waħda minn dawn it-tliet partijiet. Minkejja li dan in-nuqqas ta’ dokumenti jista’, teknikament, jaffettwa terz tal-ponderazzjoni u l-evalwazzjoni ta’ din il-parti hija ampjament pożittiva, l-offerta kisbet, madankollu, 21 punt minn 30, jiġifieri l-livell minimu għal proposta teknika l-iktar l-iktar sodisfaċenti.
110
Permezz tat-tielet parti tar-raba’ motiv, ir-rikorrent isostni li l-Kummissjoni kisret il-prinċipju ta’ trasparenza, billi l-piż speċifiku mogħti lil element tal-kriterju affettwat min-nuqqas ta’ dokumenti ma ġiex iddikjarat fid-dokumenti tal-kuntratt.
111
Ir-Renju ta’ Spanja jaqbel mal-argumenti tar-rikorrent dwar il-kumplament tal-ewwel parti tar-raba’ motiv, kif ġie mfisser fil-punt 55 iktar ’il fuq.
112
Il-Kummissjoni tikkontesta dawn l-argumenti u titlob li r-raba’ motiv jiġi miċħud.
113
F’dan il-każ, għandu jiġi kkonstatat, preliminarjament, li r-rikorrent bidel l-ewwel parti tar-raba’ motiv, li fil-bidu kienet tikkonċerna ksur tal-obbligu ta’ motivazzjoni, f’allegazzjoni ta’ żball manifest ta’ evalwazzjoni. Fil-fatt, ir-rikorrent isostni, fir-rikors tiegħu, li r-rabta loġika bejn l-evalwazzjonijiet u l-punteġġ attribwit ma hijiex motivata biżżejjed. Mill-banda l-oħra, huwa jsostni, fir-replika tiegħu, li l-inkoerenza ta’ din ir-rabta bejn l-evalwazzjoni u l-punteġġ attribwit tammonta għal żball manifest ta’ evalwazzjoni. Dan ġie kkonfermat ukoll mir-rikorrent matul is-seduta wara domanda magħmula mill-Qorti Ġenerali.
114
Fir-rigward tal-ammissibbiltà ta’ dan l-argument ġdid dwar l-ewwel parti tar-raba’ motiv, imqajjem fil-kuntest tar-replika, għandu jiġi analizzat jekk dan jammontax għal estensjoni ta’ motiv invokat preċedentement, b’mod dirett jew impliċitu, fir-rikors promotur u li għandu rabta mill-qrib ma’ dan il-motiv, fis-sens tal-Artikolu 84(1) tar-Regoli tal-Proċedura. Skont il-ġurisprudenza, sabiex ikun jista’ jitqies bħala estensjoni ta’ motiv jew ta’ ilment invokat preċedentement, argument ġdid għandu jkollu, mal-motivi jew l-ilmenti imfissra inizjalment fir-rikors, rabta mill-qrib biżżejjed sabiex jista’ jitqies bħala li jirriżulta mill-iżvolġiment normali tal-kontradittorju fi proċedura kontenzjuża (ara s-sentenza tat‑13 ta’ Lulju 2022, Delifruit vs Il-Kummissjoni, T‑629/20, EU:T:2022:448, punt 20 u l-ġurisprudenza ċċitata).
115
F’dan il-każ, għandu jiġu kkonstatat li l-argument ġdid huwa marbut mill-qrib mat-tieni parti tar-raba’ motiv, li tirrigwarda l-kwistjoni tar-rabta bejn l-evalwazzjoni u l-attribuzzjoni tal-punti, kif ukoll, f’sens iktar wiesa’, mat-tielet motiv, ibbażat ukoll fuq żball manifest ta’ evalwazzjoni. Għaldaqstant, dan għandu jitqies li huwa ammissibbli.
116
Fir-rigward tal-fondatezza tal-ewwel parti tar-raba’ motiv, għandu jitfakkar li fil-punt 83 iktar ’il fuq ġie kkonstatat li l-Kummissjoni kienet spjegat kemm il-vantaġġi u l-karatteristiċi tal-offerta tal-grupp CLL, kif ukoll in-nuqqasijiet tal-offerta tar-rikorrent. Għalhekk, ġie stabbilit li n-nuqqas ta’ dokumenti ma kienx l-uniku nuqqas li jiġġustifika t-telf ta’ punti fl-evalwazzjoni tal-offerta tar-rikorrent. Konsegwentement, peress li l-Kummissjoni semmiet diversi nuqqasijiet fl-offerta tar-rikorrent, it-tnaqqis ta’ punti inkwistjoni ma setax jiġi kklassifikat bħala manifestament inkoerenti fid-dawl tan-nuqqasijiet identifikati. Għaldaqstant, l-ewwel parti tar-raba’ motiv, sa fejn din tallega żball manifest ta’ evalwazzjoni, għandha tiġi miċħuda.
117
Barra minn hekk, fir-rigward tat-tieni u t-tielet parti tar-raba’ motiv, għandu jitfakkar, kif jirriżulta mill-punt 90 iktar ’il fuq, li l-ispeċifikazzjonijiet tal-kuntratt ma pprevedewx piż speċifiku kkwantifikat għal kull sottosubkriterju jew kull element ta’ subkriterju.
118
Fil-fatt, l-importanza speċifika mogħtija lil element tal-offerta u l-attribuzzjoni ta’ punti għal kull sottosubkriterju jew kull element ta’ subkriterju jaqgħu taħt il-marġni wiesgħa ta’ diskrezzjoni tal-Kummissjoni. Għalhekk, il-Qorti Ġenerali ma tistax, bħala tali, tistħarreġ l-importanza mogħtija lil ċerti elementi fil-kuntest ta’ sottosubkriterju, iżda hija limitata tistħarreġ jekk ġietx stabbilita jew le l-eżistenza ta’ żball manifest ta’ evalwazzjoni. F’dan il-każ, ir-rikorrent ma weriex tali żball, peress li ġie kkonstatat fil-punti 83 u 90 iktar ’il fuq li n-nuqqas ta’ dokumenti identifikat mill-Kummissjoni jikkonċerna element importanti ta’ kors tal-lingwa u seta’ leġittimament iwassal għal tnaqqis ta’ punti, mingħajr ma ntwera li l-imsemmi tnaqqis ta’ punti huwa manifestament żbaljat. Għandu għalhekk jiġi kkonstatat li t-tieni u t-tielet parti tar-raba’ motiv għandhom jiġu miċħuda.
119
Għaldaqstant, il-kumplament tar-raba’ motiv għandu jiġi miċħud fl-intier tiegħu bħala infondat.
Fuq it‑tielet motiv, ibbażat fuq żball manifest ta’ evalwazzjoni, minħabba ċ‑ċaħda tal‑elementi tal‑offerta aċċessibbli permezz ta’ ħolqa hypertext
120
Permezz tat-tielet motiv, ir-rikorrent jikkritika lill-Kummissjoni talli wettqet żball manifest ta’ evalwazzjoni billi ċaħdet l-elementi tal-offerti aċċessibbli permezz ta’ ħolqa hypertext.
121
L-ewwel, ir-rikorrent isostni li huwa seta’ jtella’ fuq eSubmission elementi tal-offerta aċċessibbli permezz ta’ ħolqa hypertext, billi, minn naħa, id-dispożizzjoni tal-ispeċifikazzjonijiet tal-kuntratt inkwistjoni ma fihiex projbizzjoni espliċita f’dan ir-rigward u, min-naħa l-oħra, l-użu ta’ ħoloq hypertext jippermetti li l-funzjonament tal-proposta teknika u l-potenzjal kollu tagħha jiġu vviżwalizzati aħjar.
122
It-tieni, billi r-regola ma hijiex ċara u r-rikorrent seta’ raġonevolment iqis li d-dokument aċċessibbli permezz ta’ ħolqa hypertext integrata fl-offerta kien ser jittieħed inkunsiderazzjoni, dan tal-aħħar isostni li l-Kummissjoni kellha titolbu li jiġġustifika l-proċess u, jekk hija jidhrilha li jkun utli, li jissottometti dokument addizzjonali.
123
F’dan ir-rigward, ir-rikorrent iqis, fl-ewwel lok, li r-riskju ta’ modifika fl-offerta, li abbażi tiegħu l-Kummissjoni ddeċidiet li ma tevalwax ċerti dokumenti, kien wieħed ipotetiku. Fil-fehma tar-rikorrent, jista’ teknikament jintwera li ma saret l-ebda modifika fid-dokumenti, sa fejn dawn kienu lkoll diġitalment ibblokkati fid-data tal-preżentata tagħhom. B’hekk, sabiex teżerċita b’mod effettiv is-setgħa diskrezzjonali tagħha, ir-rikorrent iqis li l-Kummissjoni kellha tivverifika jekk l-elementi kontenzjużi kinux ġew immodifikati jew tistaqsih dwar id-data li fiha l-element aċċessibbli permezz tal-ħolqa hypertext kien ittella’ fuq il-pjattaforma, b’analoġija mas-sistema li tapplika għall-offerti impreċiżi jew inkompleti, minflok ma tippreżumi l-mala fides tar-rikorrent. F’dan ir-rigward, ir-rikorrent jinvoka l-ġurisprudenza li tgħid li l-awtorità kontraenti tista’ titlob li jiġi kkomunikat lilha dokument li l-eżistenza tiegħu qabel id-data stabbilita għas-sottomissjoni tal-offerta tkun “oġġettivament verifikabbli”.
124
Fit-tieni lok, ir-rikorrent josserva li fi proċedura preċedenti ta’ għoti ta’ kuntratt pubbliku, li tirrigwarda l-organizzazzjoni ta’ testijiet lingwistiċi (Ref. HR/2020/OP/0004), li huwa kien ukoll ipparteċipa fiha u li matulha r-rekwiżiti relatati mal-preżentata tal-fajl kienu fformulati bi kliem identiku, il-kumitat inkarigat jevalwa l-offerti għall-Kummissjoni kien aċċetta li jintużaw ħoloq hypertext fl-offerta tar-rikorrent. Billi d-deċiżjoni tal-għoti ta’ dan il-kuntratt kienet ġiet notifikata lir-rikorrent qabel id-data stabbilita għas-sottomissjoni tal-offerti għall-għoti tal-kuntratt li huwa s-suġġett ta’ din it-tilwima, ir-rikorrent iqis li huwa seta’ leġittimament jaħseb li l-Kummissjoni ser taċċetta l-ħolqa hypertext integrata fl-offerta. Għalhekk, l-approċċ bil-maqlub adottat għall-għoti ta’ dan il-kuntratt ippreġudika l-aspettattivi leġittimi tiegħu u huwa ta’ natura arbitrarja.
125
Barra minn hekk, ir-rikorrent isostni li l-argument tal-Kummissjoni li jinvoka r-regoli dwar il-preżentata tal-offerti sabiex tiġi ġġustifikata ċ-ċaħda ta’ ċerti elementi tal-offerta tqajjem a posteriori, billi sar riferiment għalih għall-ewwel darba fl-ittra tal‑25 ta’ Mejju 2021.
126
[Kif irrettifikat permezz ta’ digriet tat‑30 ta’ Novembru 2023] Fil-fatt, l-imsemmija regola tal-preżentata tal-offerti dwar l-użu tal-applikazzjoni eSubmission tiffunzjona biss bħala mekkaniżmu ta’ esklużjoni tal-offerti u mhux ukoll tad-dokumenti li jagħmlu parti mill-offerta. B’hekk, l-elementi kontenzjużi huma suġġetti għar-rekwiżiti tal-prinċipju ta’ ugwaljanza u mhux għal din is-sistema ta’ esklużjoni.
127
Sabiex jintwera li l-iżball leġittimu tar-rikorrent għamluh ukoll l-offerenti l-oħra, dan tal-aħħar talab lill-Qorti Ġenerali tordna lill-Kummissjoni tipprovdi informazzjoni dwar, l-ewwel, l-estent sa fejn l-offerenti l-oħra tal-Lott Nru 3 u ta’ lottijiet oħra tal-kuntratt issottomettew dokumenti skont l-istess proċess fil-kuntest tal-offerti tagħhom u, it-tieni, il-mod kif il-Kummissjoni ttrattat dan l-iżball fil-kuntest ta’ dawn l-evalwazzjonijiet.
128
Ir-rikorrent ippreżenta wkoll fil-proċess tal-proċedura l-iscreenshots tad-dokumenti kollha aċċessibbli permezz ta’ ħolqa hypertext, flimkien mal-karatteristiċi tagħhom.
129
Ir-Renju ta’ Spanja jaqbel mal-argumenti tar-rikorrent u jżid elementi ġodda.
130
L-ewwel, ir-Renju ta’ Spanja jippreżenta elementi fattwali ġodda sabiex juri li l-ispeċifikazzjonijiet tal-kuntratt ma fihom l-ebda projbizzjoni, la espliċita u lanqas impliċita, li tikkonċerna l-ħoloq hypertext.
131
F’dan ir-rigward, fl-ewwel lok, peress li l-Kummissjoni ħasbet għall-użu ta’ ħoloq hypertext xi mkien ieħor fl-ispeċifikazzjonijiet tal-kuntratt, b’mod partikolari fir-rigward tal-aċċess mogħti lill-firmatarju tal-offerta u tal-elementi li jinsabu f’dokument irreġistrat b’kodiċi ISBN (International Standard Book Number), ir-Renju ta’ Spanja jqis li hija kellha teskludi b’mod espliċitu l-użu tagħhom fil-kuntest tas-sottomissjoni tad-dokumenti permezz tal-applikazzjoni eSubmission.
132
Fit-tieni lok, ir-Renju ta’ Spanja jirrileva li l-użu ta’ ħolqa hypertext f’dokument sottomess permezz ta’ eSubmission ma jistax jiġi mqabbel man-nuqqas ta’ sottomissjoni ta’ dokument, għall-fatt li l-Kummissjoni kellha aċċess għall-kontenut tad-dokumenti aċċessibbli permezz ta’ ħoloq hypertext, minkejja li hija qisithom bħala “mhux sottomessi”.
133
Fit-tielet lok, ir-Renju ta’ Spanja jirrileva li l-Kummissjoni hija inkonsistenti u tmur kontra għemilha stess. Qabelxejn, il-Kummissjoni tinkludi b’mod naturali għexieren ta’ ħoloq hypertext fid-dokumenti kuntrattwali, iżda hija sorpriża li l-offerenti jużaw l-istess teknika. Sussegwentement, fost l-għanijiet tal-awtorità kontraenti hemm dak li l-metodi ta’ ħidma jiġu adattati għall-iskop tagħhom b’mod flessibbli u li jittejjeb kontinwament, billi jsir użu tajjeb mill-vantaġġi tar-riżorsi. Finalment, fil-kuntest tal-evalwazzjoni tas-Subkriterju 1.3, il-Kummissjoni evalwat sewwa l-pjattaforma wara li użat ħolqa hypertext, minkejja li din il-pjattaforma ta’ tagħlim online ma hijiex amministrata mill-applikazzjoni eSubmission.
134
It-tieni, ir-Renju ta’ Spanja jsostni li l-Kummissjoni kisret id-dritt għal smigħ, sanċit fl-Artikolu 41(2)(a) tal-Karta, billi hija ma talbitx lir-rikorrent juri li hu ma kienx immodifika l-offerta tiegħu u sempliċement ċaħdet id-dokumenti inkwistjoni.
135
Il-Kummissjoni tikkontesta kemm l-argumenti tar-rikorrent u kif ukoll dawk tar-Renju ta’ Spanja u titlob li t-tielet motiv jiġi miċħud.
136
F’dan ir-rigward, għandu jiġu rrilevat li, permezz tat-tielet motiv tagħha, ir-rikorrent isostni, essenzjalment, li huwa seta’ jippreżenta ċerti dokumenti li jagħmlu parti mill-offerta billi jagħmel użu minn ħoloq hypertext u li l-Kummissjoni kellha tieħu dawn id-dokumenti inkunsiderazzjoni.
137
Fl-ewwel lok, għandu jiġi ddeterminat jekk ir-rikorrent setax, konformement mal-ispeċifikazzjonijiet tal-kuntratt, jissottometti ċerti partijiet mill-offerta tiegħu billi jagħmel użu minn ħoloq hypertext li jwasslu għal dokument aċċessibbli fuq sit internet taħt il-kontroll tal-offerent.
138
L-ispeċifikazzjonijiet tal-kuntratt jipprovdu, fil-paġna 79, li “[l]-offerti għandhom jiġu sottomessi permezz tal-applikazzjoni eSubmission, billi jiġu segwiti l-istruzzjonijiet fl-istedina għall-offerti u fil-Gwida Prattika tas-sistema eSubmission”. Huwa indikat ukoll hemmhekk li l-offerta teknika “għandha tipprovdi kull informazzjoni neċessarja” sabiex tiġi evalwata l-konformità mal-ispeċifikazzjonijiet tal-kuntratt u mal-kriterji ta’ għoti.
139
L-użu, mill-awtorità kontraenti, tal-verb “issottometta” u tal-frażi “permezz tal-applikazzjoni” jfisser, minn perspettiva kemm testwali, kif ukoll kuntestwali, li l-“offerta” għandha tittella’ direttament fuq il-pjattaforma eSubmission u li huma biss id-dokumenti li jkunu segwew dan il-proċess li jagħmlu parti mill-imsemmija offerta. Minn dan isegwi li l-ħoloq hypertext, bħal dawk ippreżentati fl-offerta tar-rikorrent, ma jistgħux jiġu permessi, għaliex ma jirrispettawx ir-rekwiżit imsemmi iktar ’il fuq impost mill-ispeċifikazzjonijiet tal-kuntratt. Għalhekk, il-Kummissjoni ma tistax tiġi kkritikata talli ma ħaditx inkunsiderazzjoni d-dokumenti miksuba permezz tal-ħoloq hypertext inkwistjoni.
140
Għandu jiġi ppreċiżat li dan l-approċċ huwa konformi mal-għan imfittex mill-applikazzjoni eSubmission, li huwa dak li jiffaċilita s-sottomissjoni tal-offerti permezz ta’ applikazzjoni sikura.
141
Bl-istess mod, is-sottomissjoni permezz ta’ din l-applikazzjoni sikura tippermetti li tiġi żgurata l-osservanza tal-prinċipju ta’ ugwaljanza fit-trattament tal-offerenti previst fl-Artikolu 160(1) tar-Regolament Finanzjarju, billi tiggarantixxi li l-awtorità kontraenti żżomm kontroll tad-dokumenti li jiġu sottomessi lilha. B’hekk, hija tevita kull riskju li ssir modifika f’dokumenti aċċessibbli biss permezz ta’ ħolqa hypertext u li ma setgħux għalhekk jittellgħu direttament fuq l-applikazzjoni eSubmission.
142
F’dan il-kuntest, għandu jiġi nnotat li offerent raġonevolment mgħarraf u normalment diliġenti jkun f’pożizzjoni li jkun jaf li huwa obbligat jissottometti l-offerta tiegħu fit-terminu stabbilit u li, lil hinn minn dan it-terminu, din tal-aħħar ma tistax tiġi mmodifikata iktar. Konsegwentement, tali offerent ma jistax jiddeduċi mill-ispeċifikazzjonijiet tal-kuntratt inkwistjoni li huwa permess li jinkludi ħoloq hypertext fl-offerta tiegħu li jwasslu għal dokument aċċessibbli fuq sit internet taħt il-kontroll tiegħu. Fil-fatt, din il-proċedura ma hijiex awtorizzata mill-ispeċifikazzjonijiet tal-kuntratt u, barra minn hekk, ma tiggarantixxix li l-dokumenti inkwistjoni ma jkunux jistgħu jiġu mmodifikati wara t-terminu tal-preżentata tal-offerti.
143
Barra minn hekk, peress li l-inklużjoni ta’ ħoloq hypertext fl-offerta tar-rikorrent ma kinitx permessa, il-Kummissjoni la kienet marbuta tivverifika jekk id-dokumenti inkwistjoni kinux ġew immodifikati u lanqas li taċċettahom.
144
Wara kollox, u f’kull każ, għandu jiġi rrilevat li dawn id-dokumenti kienu fuq sit internet taħt l-kontroll tal-offerent u li l-provi miġjuba mir-rikorrent ifittxu jipprovaw il-fatt li d-dokumenti inkwistjoni ma ġewx immodifikati u mhux il-fatt li dawn ma setgħux jiġu mmodifikati. B’mod partikolari, la d-dikjarazzjonijiet jew screenshots tal-karatteristiċi tad-dokumenti sottomessi mir-rikorrent u lanqas l-possibbiltà li jittieħed inkunsiderazzjoni ċ-ċertifikat invokat mir-Renju ta’ Spanja fis-sottomissjonijiet tiegħu ma jistgħu juru li d-dokumenti inkwistjoni kienu taħt il-kontroll tal-Kummissjoni u, għaldaqstant, ma setgħux jiġi mmodifikati. L-istess jgħodd għall-preżentazzjoni magħmula waqt is-seduta mill-persuna responsabbli mill-informatika tar-rikorrent, li matulha din tal-aħħar enfasizzat ukoll li dawn id-dokumenti setgħu jiġu mmodifikati, iżda kull emenda kienet tħalli traċċa fis-sistema informatika tar-rikorrent.
145
Barra minn hekk, fir-rigward tal-argument tar-Renju ta’ Spanja, espost fil-punt 133 iktar ’il fuq, li l-Kummissjoni kienet inkonsistenti u marret kontra għemilha stess, għandu jiġi nnotat li, fid-dawl tal-fatt li r-rikorrent irċieva l-ogħla punti possibbli fis-Subkriterju 1.3, dan l-allegat żball tal-Kummissjoni ma seta’ kellu l-ebda impatt f’dan il-każ. Għandu jiġi kkonstatat ukoll li r-rikorrent ma kkontestax dan is-subkriterju. Għaldaqstant, dan l-argument għandu jiġi miċħud.
146
Fit-tieni lok, il-konklużjoni fil-punt 143 iktar ’il fuq ma tistax titqiegħed f’dubju permezz tal-argument tar-rikorrent li dan jinvolvi dokument “oġġettivament verifikabbli” u li l-Kummissjoni kellha titolbu jissottometti mill-ġdid id-dokumenti li kienu aċċessibbli permezz tal-ħoloq hypertext.
147
F’dan ir-rigward, għandu jiġi rrilevat li s-sentenza tal‑10 ta’ Ottubru 2013, Manova (C‑336/12, EU:C:2013:647), imsemmija mir-rikorrent, tirreferi għall-possibbiltà li tiġi rregolata jew ikkompletata offerta sabiex tingħata sempliċi kjarifika jew sabiex jiġu kkorreġuti żbalji materjali manifesti. F’dan il-każ, din ma hijiex kjarifika jew korrezzjoni tad-dokumenti, iżda sottomissjoni ġdida tad-dokumenti, li, inċidentalment, setgħu jiġu mmodifikati fil-frattemp. B’mod partikolari, mill-ġurisprudenza jirriżulta li, b’mod ġenerali, ma huwiex permess li offerent jissottometti d-dokumenti meħtieġa mill-ispeċifikazzjonijiet tal-kuntratt u li ma jkunux ġew sottomessi fit-terminu stabbilit sabiex isir dan (sentenza tal‑11 ta’ Mejju 2017, Archus u Gama, C‑131/16, EU:C:2017:358, punt 36). Għaldaqstant, fid-dawl ta’ din il-ġurisprudenza, il-Kummissjoni ma kinitx obbligata titlob lir-rikorrent jissottometti mill-ġdid id-dokumenti li kienu saru aċċessibbli permezz ta’ ħoloq hypertext.
148
Fit-tielet lok, għandhom jiġu analizzati l-argumenti tar-rikorrent ibbażati fuq ksur tal-aspettattivi leġittimi tiegħu. Qabelxejn, ir-rikorrent ma weriex l-eżistenza ta’ assigurazzjonijiet konsistenti tal-Kummissjoni li jippermettu l-użu ta’ ħoloq hypertext. F’kull każ, operatur ekonomiku ma jistax jinvoka l-prinċipju ta’ aspettattivi leġittimi fil-każ fejn l-assigurazzjonijiet mogħtija ma jkunux konformi mal-istandards applikabbli (ara s-sentenza tas‑7 ta’ Ottubru 2015, Accorinti et vs BCE, T‑79/13, EU:T:2015:756, punt 75 u l-ġurisprudenza ċċitata, u s-sentenza tal‑24 ta’ Jannar 2017, Nausicaa Anadyomène u Banque d’escompte vs BCE, T‑749/15, mhux ippubblikata, EU:T:2017:21, punt 81). Għaldaqstant, l-argumenti tar-rikorrenti bbażati fuq ksur tal-aspettattivi leġittimi tiegħu għandhom jiġu miċħuda.
149
Fir-raba’ lok, fir-rigward tal-allegat ksur tad-dritt għal smigħ, sanċit fl-Artikolu 41(2)(a) tal-Karta u mqajjem mir-Renju ta’ Spanja fin-nota ta’ intervent tiegħu, għandu jiġi rrilevat li l-Karta tapplika wkoll għall-proċeduri ta’ għoti tal-kuntratti (ara, f’dan is-sens, is-sentenza tat‑3 ta’ Lulju 2014, Kamino International Logistics u Datema Hellmann Worldwide Logistics, C‑129/13 u C‑130/13, EU:C:2014:2041, punti 28 sa 31). Fil-fatt, l-offerent għandu jkun f’pożizzjoni li jagħti b’mod utli l-opinjoni tiegħu dwar l-elementi li fuqhom l-amministrazzjoni tkun biħsiebha ssejjes id-deċiżjoni tagħha. Dan id-dritt huwa żgurat fil-mument li tiġi ppreżentata l-offerta tiegħu, kif ukoll mill-possibbiltà tal-offerent li jitlob kjarifiki dwar id-dispożizzjonijiet tal-ispeċifikazzjonijiet tal-kuntratt. Għaldaqstant, il-fatt li, wara l-evalwazzjoni tal-offerti, ma huwa previst ebda stadju sussegwenti sabiex jingħataw spjegazzjonijiet addizzjonali ma jikkostitwixxix ksur tal-Artikolu 41(2)(a) tal-Karta. Konsegwentement, l-argument dwar il-ksur tad-dritt għal smigħ għandu jiġi miċħud.
150
Barra minn hekk, kif ġie mfisser fil-punt 127 iktar ’il fuq, ir-rikorrent talab lill-Qorti Ġenerali tadotta miżura istruttorja. Madankollu, din it-talba ma għandhiex tintlaqa’, għaliex, konformement mal-Artikolu 92(3) tar-Regoli tal-Proċedura, kif jirriżulta b’mod partikolari mill-punti 139 sa 142, ma hijiex neċessarja għas-soluzzjoni tat-tilwima. Fir-rigward, mill-banda l-oħra, tat-talba għal miżura istruttorja mressqa mir-Renju ta’ Spanja, għandu jiġi rrilevat li, konformement mal-Artikolu 88 tar-Regoli tal-Proċedura, tali talba ma tistax tiġi mressqa mir-Renju ta’ Spanja, li huwa intervenjent, peress li hija rriżervata għall-partijiet fil-kawża prinċipali biss. Għalhekk, din it-talba ma għandhiex tintlaqa’.
151
Għaldaqstant, it-tielet motiv għandu jiġi miċħud fl-intier tiegħu bħala infondat.
Fuq it‑tieni motiv, ibbażat fuq ksur tal‑Artikolu 167(4) tar‑Regolament Finanzjarju
152
Permezz tat-tieni motiv tiegħu, ir-rikorrent jikkritika lill-Kummissjoni talli kisret l-Artikolu 167(4) tar-Regolament Finanzjarju, billi ma kkomparatx l-offerti tal-grupp CLL sottomessi separatament għal ċerti lottijiet mal-offerti konkorrenti, skont il-kriterji ta’ kwalità, jiġifieri billi tikkompara l-proposti tekniċi tagħhom. Għalhekk, hija ma eżerċitatx is-setgħa diskrezzjonali tagħha b’mod effettiv.
153
F’dan ir-rigward, ir-rikorrent josserva li, f’dan il-każ, ma hemm ebda differenza bejn l-evalwazzjoni tal-kwalitajiet tal-offerta tal-grupp CLL għal-Lott Nru 3 u dik għal-Lott Nru 4, minkejja li tal-ewwel tikkonċerna l-Ispanjol u tat-tieni tikkonċerna l-Franċiż, billi dawn l-evalwazzjonijiet huma strettament identiċi, għal kull kriterju, kelma b’kelma. Ir-rikorrent isostni li l-Kummissjoni naqset milli tikkompara l-kwalitajiet jew valuri oġġettivi tal-offerta tal-grupp CLL ma’ dawk tal-offerti konkorrenti, b’mod partikolari l-offerta tar-rikorrent, sabiex jiġu identifikati l-karatteristiċi u l-vantaġġi relattivi tagħha u li hija ma spjegatx kif l-offerta tal-grupp CLL kienet aħjar minn tiegħu.
154
[Kif irrettifikat permezz ta’ digriet tat‑30 ta’ Novembru 2023] Ir-rikorrent isostni li dan l-obbligu li jiġu kkomparati l-offerti tekniċi sottomessi għal lott partikolari jirriżulta, minn naħa, mill-premessa 90 tad-Direttiva 2014/24/KEE tal-Parlament Ewropew u tal-Kunsill tas‑26 ta’ Frar 2014 dwar l-akkwist pubbliku u li tħassar id-Direttiva 2004/18/KE (ĠU 2014, L 94, p. 65) u, min-naħa l-oħra, mill-Artikolu 4.2 tal-ispeċifikazzjonijiet tal-kuntratt, li jgħid li l-offerti tekniċi għandhom jiġu sottomessi individwalment għal kull lott, filwaqt li l-evalwazzjoni għandha ssir separatament f’każ li tiġi sottomessa offerta għal diversi lottijiet. Barra minn hekk, l-approċċ tal-Kummissjoni kien sewwasew li l-offerti jitneħħew mill-kamp tal-kompetizzjoni. Finalment, ir-rikorrent jinvoka l-ġurisprudenza li tgħid li huwa meħtieġ paragun effettiv tal-offerti.
155
Ir-rikorrent isostni li, skont dan l-obbligu, il-valur relattiv tal-offerta tal-grupp CLL għandu neċessarjament ivarja minn lott għal ieħor. Fil-fatt, billi, fl-ewwel lok, kull offerta teknika tal-grupp CLL kienet ġiet evalwata separatament għal kull lott u li, fit-tieni lok, l-offerta tar-rikorrent, għal-Lott Nru 3, kienet differenti minn dawk sottomessi għal lottijiet oħra, l-evalwazzjoni u l-klassifikazzjoni tal-offerta tal-grupp CLL, li jirriżultaw minn rabta mal-offerti l-oħra għal kull lott, għandhom għalhekk ivarjaw minn lott għal ieħor. F’kull każ, l-evalwazzjoni għandha wkoll tvarja sa fejn il-kumitat ikun differenti għal kull wieħed mil-lottijiet.
156
F’dan ir-rigward, ir-rikorrent jikkontesta l-argument li permezz tiegħu l-Kummissjoni tinvoka l-uniformità tal-evalwazzjoni tal-offerta tal-grupp CLL sabiex tiġi eskluża l-arbitrarjetà mid-deċiżjoni tagħha. F’dan ir-rigward, huwa jsostni li dan huwa żnaturament tax-xogħol tal-Kumitat u huwa, konsegwentement, anomalija.
157
Fid-dawl ta’ dan, ir-rikorrent jitlob lill-Qorti Ġenerali tordna lill-Kummissjoni tippreżenta, minn naħa, il-metodoloġija li jiddeċiedi dwarha l-Kumitat sabiex jevalwa l-offerti u, min-naħa l-oħra, l-evalwazzjonijiet magħmula mill-membri tiegħu tal-offerta tal-grupp CLL għal kull lott u tal-offerta tar-rikorrent.
158
Ir-Renju ta’ Spanja jaqbel mal-argumenti tar-rikorrent. Barra minn hekk, huwa jġib ukoll argumenti dwar l-eżami komparattiv tal-offerti, iżda mill-perspettiva tal-metodoloġija ta’ evalwazzjoni użata mill-Kummissjoni fil-kuntest tal-evalwazzjoni tas-Subkriterji 1.1, 1.3 u 2.3 tal-offerta tar-rikorrent. L-imsemmija metodoloġija hija differenti minn dik użata fir-rigward ta’ subkriterji oħra, minn naħa, u minn dik użata fil-kuntest tal-evalwazzjoni tal-istess Subkriterji 1.1, 1.2 u 2.3 tal-offerta tal-grupp CLL, min-naħa l-oħra.
159
F’dan ir-rigward, ir-Renju ta’ Spanja jsostni li l-Kummissjoni wettqet ksur tal-prinċipji ta’ nondiskriminazzjoni u ta’ amministrazzjoni tajba. Skont ir-Renju ta’ Spanja, il-Kummissjoni, minn naħa, evalwat b’mod negattiv ċertu elementi tal-kontenut tal-offerta tar-rikorrent mingħajr ma evalwat dawn l-istess elementi fl-offerta tal-grupp CLL u, min-naħa l-oħra, evalwat b’mod pożittiv ċerti aspetti tal-offerta tal-grupp CLL mingħajr ma għamlet evalwazzjoni ta’ dawn l-istess aspetti li jinsabu wkoll fl-offerta tar-rikorrent.
160
Konsegwentement, konformement mal-Artikolu 85 tar-Regoli tal-Proċedura, moqri flimkien mal-Artikolu 88(2) ta’ dawn l-istess regoli, ir-Renju ta’ Spanja jitlob lill-Qorti Ġenerali tordna lill-Kummissjoni tipproduċi, bħala prova, l-evalwazzjoni kompleta tas-Subkriterji 1.1 u 1.2 tad-dokument li tikkorrispondi għall-evalwazzjoni kwalitattiva tal-offerta tal-grupp CLL, mehmuża mar-rikors bħala Anness A.22, sabiex jintwera li l-Kummissjoni evalwat għodod diġitali speċifiċi sottomessi mill-grupp CLL mingħajr ma evalwat l-għodod diġitali sottomessi mir-rikorrent.
161
Il-Kummissjoni tikkontesta kemm l-argumenti tar-rikorrent kif ukoll dawk tar-Renju ta’ Spanja u titlob li t-tieni motiv jiġi miċħud.
162
F’dan ir-rigward, għandu jiġi rrilevat li, permezz tat-tieni motiv tiegħu, ir-rikorrent isostni, essenzjalment, li l-Kummissjoni naqset mill-obbligu tagħha li tikkompara l-proposta teknika tal-grupp CLL u l-proposta teknika tiegħu, u r-Renju ta’ Spanja jsostni li l-Kummissjoni ma użatx l-istess metodoloġija sabiex tevalwa ċerti subkriterji tal-offerta tar-rikorrent u dik tal-grupp CLL.
163
Għalhekk, fl-ewwel lok, għandu jiġi ddeterminat jekk l-awtorità kontraenti kisritx l-Artikolu 167(4) tar-Regolament Finanzjarju sa fejn jidher, essenzjalment, li hija għamlet paragun tal-offerti abbażi tal-punteġġ globali li jirrifletti l-kunċett tal-“aqwa proporzjon bejn il-prezz u l-kwalità”.
164
Qabelxejn, għandu jiġi kkonstatat li mill-kliem tal-Artikolu 167(4) tar-Regolament Finanzjarju jirriżulta li l-awtorità kontraenti għandha tiddetermina l-offerta l-iktar ekonomikament vantaġġuża billi tikkompara, b’mod partikolari, il-proporzjon bejn il-prezz u l-kwalità tal-offerti rispettivi. Dan il-paragun jikkompara l-kwalitajiet tekniċi tal-offerti fid-dawl tal-kriterji li jinsabu fl-ispeċifikazzjonijiet tal-kuntratt.
165
F’dan il-każ, xejn ma jissuġġerixxi li l-Kummissjoni ma osservatx ir-rekwiżit li tidentifika l-offerta “l-iktar ekonomikament vantaġġuża” abbażi ta’ kriterji oġġettivi li jiżguraw l-osservanza tal-prinċipji ta’ trasparenza, ta’ nondiskriminazzjoni u ta’ ugwaljanza fit-trattament, bil-għan li jkun żgurat paragun oġġettiv tal-valur relattiv tal-offerti. L-evalwazzjoni tal-offerta tal-grupp CLL saret mill-Kumitat fid-dawl tal-kriterji ta’ għoti tekniċi li jinsabu fl-ispeċifikazzjonijiet tal-kuntratt, kif proprju saret ukoll l-evalwazzjoni tal-offerta tar-rikorrent.
166
F’dan ir-rigward, għandu jiġi enfasizzat li, għall-kuntrarju ta’ dak li jsostni r-rikorrent billi jinvoka l-uniformità tal-evalwazzjonijiet fir-rigward tal-Lott Nru 3 u tal-Lott Nru 4, il-fatt li evalwazzjonijiet identiċi jinsabu fit-tabelli għal żewġ lottijiet differenti (Franċiż u Spanjol) bl-ebda mod ma jikkostitwixxi prova li l-Kummissjoni naqset milli tikkompara l-kwalitajiet jew valuri oġġettivi tal-offerta magħżula ma’ dawk tal-offerti konkorrenti fiż-żewġ lottijiet. Ix-xebh tal-evalwazzjonijiet tal-Kumitat ta’ dawn iż-żewġ lottijiet jista’ jiġi spjegat mill-fatt li dawn huma lottijiet li jirrigwardaw l-istess tip ta’ kuntratt ta’ servizz u mill-fatt li l-kontenut tal-provvisti proposti mill-grupp CLL għal kull wieħed mil-lottijiet jista’ jkun identiku.
167
Barra minn hekk, ġie kkonstatat fil-punt 83 iktar ’il fuq li l-proposti tekniċi tal-offerti konkorrenti kienu jippreżentaw ċerti differenzi, b’mod li setgħu jagħtu lok għal evalwazzjonijiet differenti fir-rigward tal-kapaċità tagħhom li jiksbu l-aqwa proporzjon bejn il-prezz u l-kwalità.
168
Minn dan isegwi li l-Kummissjoni ma tistax tiġi kkritikata talli, minn naħa, ma kkomparatx il-proposti tekniċi u, min-naħa l-oħra, ma osservatx ir-rekwiżiti tal-Artikolu 167(4) tar-Regolament Finanzjarju meta kkomparat l-offerti.
169
Fit-tieni lok, għandhom jiġu analizzati l-argumenti tar-Renju ta’ Spanja dwar l-allegata differenza fit-trattament bejn ir-rikorrent u l-grupp CLL fl-applikazzjoni tal-metodoloġija tal-evalwazzjoni tal-offerti tagħhom.
170
Filwaqt li jitfakkar li l-iskeda ta’ evalwazzjoni ma għandhiex tkun xi rendikont eżawrjenti ta’ kull dettall tal-offerta teknika li jkun ittieħed inkunsiderazzjoni mill-Kumitat, għandu jiġi analizzat jekk il-Kummissjoni evalwatx l-offerta tal-grupp CLL u dik tar-rikorrent b’mod diskriminatorju.
171
Fl-ewwel lok, ir-Renju ta’ Spanja josserva li, fir-rigward tal-evalwazzjoni tal-kontenut tal-eżerċizzji fil-kuntest tas-Subkriterju 1.1, il-Kummissjoni ma evalwatx il-kontenut tal-eżerċizzji tal-offerta tal-grupp CLL, iżda evalwat biss is-sekwenza ta’ dan il-kontenut billi indikat li r-riżorsi li ġew allokati lilu kienu jirriflettu l-aspettattivi tal-awtorità kontraenti. Barra minn hekk, fir-rigward tal-offerta tar-rikorrent, il-Kummissjoni kienet marbuta tevalwa l-kontenut tal-eżerċizzji, iżda billi kkonstatat, fl-aħħar mill-aħħar, li hija ma setgħetx tevalwa l-eżerċizzji online minħabba r-riskju ta’ modifika, hija indikat biss l-eżistenza ta’ deskrizzjoni rilevanti tad-diversi tipi ta’ riżorsi, mingħajr ma evalwat jekk dawn kinux jirriflettu l-aspettattivi tal-awtorità kontraenti.
172
F’dan ir-rigward, għandu jiġi kkonstatat li l-Kummissjoni osservat il-prinċipju ta’ ugwaljanza fit-trattament u ta’ nondiskriminazzjoni sabiex tevalwa ż-żewġ offerti inkwistjoni. Fil-fatt, minn naħa, hija evalwat il-materjal ta’ tagħlim fl-offerta tal-grupp CLL u, min-naħa l-oħra, hija ma kinitx f’pożizzjoni li tevalwa l-kontenut ta’ dan il-materjal ta’ tagħlim fl-offerta tar-rikorrent, peress li l-kontenut inkwistjoni kien aċċessibbli għaliha biss permezz ta’ ħolqa hypertext li twasslek għal sit internet taħt il-kontroll tar-rikorrent, liema fatt kien jinvolvi riskju ta’ modifika tal-offerta. Konsegwentement, dawn ma humiex żewġ sitwazzjonijiet komparabbli li jeżiġu li jiġu ttrattati b’mod ugwali.
173
Barra minn hekk, il-Kummissjoni lanqas ma għamlet evalwazzjoni speċifika tal-kontenut tal-awtotagħlim fl-offerta tal-grupp CLL, filwaqt li, fir-rigward tal-offerta tar-rikorrent, il-Kummissjoni indikat li l-kontenut tal-awtotagħlim ma kienx ġie speċifikat.
174
F’dan ir-rigward, għandu jitfakkar, kif ġie rrilevat fil-punti 165 sa 168 iktar ’il fuq, li l-offerti tekniċi ġew ikkomparati skont l-ispeċifikazzjonijiet tal-kuntratti u li l-Kummissjoni kkomparat il-proposti tekniċi. F’dan is-sens, il-Kummissjoni effettivament ikkonstatat li l-offerta tar-rikorrent kienet difettuża fir-rigward tal-awtotagħlim. F’dan il-każ, għandu jiġi kkonstatat li l-offerta ġiet evalwata bħala li hija ta’ inqas kwalità minn dik tal-grupp CLL, peress li ma speċifikatx l-awtotagħlim. Minn dan isegwi li l-Kummissjoni ma kisritx l-Artikolu 167(4) tar-Regolament Finanzjarju f’dan ir-rigward.
175
Barra minn hekk, ir-Renju ta’ Spanja jsostni li, fil-kuntest tas-Subkriterju 1.2, il-Kummissjoni ma għamlet l-ebda evalwazzjoni speċifika tal-kontenut tal-evalwazzjonijiet kumulattivi finali u tal-kriterji tal-evalwazzjonijiet formattivi fl-offerta tal-grupp CLL, filwaqt li, fir-rigward tal-offerta tar-rikorrent, hija għamlet evalwazzjoni negattiva minħabba l-fatt li hija ma setgħetx tevalwa dawn l-istess aspetti, li kienu aċċessibbli permezz ta’ ħoloq hypertext.
176
F’dan ir-rigward, għandu jitfakkar li, sa fejn waħda mill-offerti inkwistjoni kienet tippreżenta ċerti elementi li l-oħra ma kinitx tippreżenta, il-Kummissjoni ma evalwatx iż-żewġ offerti b’mod diskriminatorju, billi, minn naħa, il-Kummissjoni indikat dan in-nuqqas fl-offerta tar-rikorrent, mingħajr, min-naħa l-oħra, ma kkummentat b’mod iktar speċifiku dwar dawn l-istess aspetti fl-offerta tal-grupp CLL.
177
Fit-tieni lok, ir-Renju ta’ Spanja jsostni li, fl-evalwazzjoni tas-Subkriterju 1.2, il-Kummissjoni għamlet evalwazzjoni tal-metodi ta’ awtotagħlim tal-offerta tar-rikorrent, mingħajr ma għamlet, b’mod espliċitu, tali evalwazzjoni fl-evalwazzjoni tal-offerta tal-grupp CLL.
178
Dan l-argument ma jistax jintlaqa’, sa fejn, fir-realtà, dan jammonta għal trattament iktar favorevoli tar-rikorrent u sa fejn, fir-rigward tal-offerta ta’ dan tal-aħħar, dan jikkostitwixxi kumment pożittiv. Għalhekk, għandu jiġi kkonstatat li ma kienx hemm trattament diskriminatorju.
179
Fit-tielet lok, il-Kummissjoni, fil-kuntest tal-evalwazzjoni tas-Subkriterju 1.1 li jikkonċerna l-attivitajiet u r-riżorsi diġitali, semmiet u evalwat l-għodod diġitali proposti fl-offerta tal-grupp CLL billi affermat li r-riżorsi ta’ tagħlim jirriflettu l-aspettattivi tal-awtorità kontraenti. Mill-banda l-oħra, fil-kuntest tal-evalwazzjoni tagħha tal-offerta tar-rikorrent, hija indikat biss li l-offerta kienet tinkludi lista b’għadd ta’ għodod diġitali oħra li jinkoraġġixxu l-awtotagħlim, mingħajr ma semmiethom jew evalwathom.
180
F’dan ir-rigward, għandu jiġi kkonstatat li din l-affermazzjoni tal-Kummissjoni dwar l-għodod diġitali fl-offerta tar-rikorrent tikkostitwixxi, fir-realtà, kumment pożittiv, ekwivalenti għall-affermazzjoni dwar l-offerta tal-grupp CLL. Għalhekk, ma kienx hemm trattament diskriminatorju.
181
Fir-raba’ lok, fir-rigward tal-organizzazzjoni tal-kontenut imsemmija fis-Subkriterju 1.1, ir-Renju ta’ Spanja rrileva li l-Kummissjoni kienet iddeskriviet l-offerta tal-grupp CLL bħala waħda ddettaljata u bi struttura ferm ċara, iżda li, fir-rigward tal-offerta tar-rikorrent li kienet tinkludi wkoll tali programm, l-evalwazzjoni kwalitattiva tas-Subkriterju 1.1 imkien ma ssemmi u mkien ma tevalwa l-imsemmi programm ta’ korsijiet.
182
F’dan ir-rigward, għandu jiġi osservat li, fir-rigward tal-offerta tar-rikorrent, u għall-kuntrarju ta’ dak li jallega r-Renju ta’ Spanja, il-Kummissjoni effettivament indikat li r-rikorrent ta deskrizzjoni konċiża, iżda ċara, tal-kontenut tal-korsijiet tiegħu, liema kumment huwa inqas pożittiv minn dak li sar fir-rigward tal-grupp CLL. Konsegwentement, għandu jiġi kkonstatat li l-Kummissjoni effettivament evalwat iż-żewġ offerti.
183
Fid-dawl tal-premess, għandu jiġi kkonstatat li ma kienx hemm differenza fit-trattament taż-żewġ offerti inkwistjoni, peress li d-differenzi, kif indikati mir-Renju ta’ Spanja, jirriflettu d-differenzi li jeżistu bejn l-imsemmija offerti.
184
Barra minn hekk, għandu jiġi rrilevat li r-rikorrent talab lill-Qorti Ġenerali tadotta miżura istruttorja. Madankollu, din it-talba ma għandhiex tintlaqa’, għaliex, konformement mal-Artikolu 92(3) tar-Regoli tal-Proċedura, kif jirriżulta b’mod partikolari mill-punti 168 sa 183 iktar ’il fuq, din ma hijiex neċessarja għas-soluzzjoni tat-tilwima. Fir-rigward, mill-banda l-oħra, tat-talba tar-Renju ta’ Spanja għal miżura istruttorja, għandu jiġi rrilevat li, konformement mal-Artikolu 88 tar-Regoli tal-Proċedura, tali talba ma tistax tiġi mressqa mir-Renju ta’ Spanja, li huwa intervenjent, peress li hija rriżervata għall-partijiet fil-kawża prinċipali biss. Għalhekk, din it-talba ma għandhiex tintlaqa’.
185
Konsegwentement, it-tieni motiv għandu jiġi miċħud.
Fuq il‑ħames motiv, ibbażat fuq ksur tal‑prinċipji fundamentali tad‑dritt tal‑kuntratti pubbliċi
186
Permezz tal-ħames motiv tiegħu, ir-rikorrent isostni li, billi l-lottijiet kollha tal-kuntratt ta’ taħriġ fil-lingwi ngħataw lil fornitur ta’ servizzi wieħed, jiġifieri l-grupp CLL, il-Kummissjoni naqset milli tfittex l-għan tal-leġiżlazzjoni dwar il-kuntratti pubbliċi li l-kuntratti tal-istituzzjonijiet tal-Unjoni jkunu miftuħa għall-kompetizzjoni l-iktar wiesgħa u li dawn il-kuntratti jkunu aċċessibbli għall-impriżi żgħar u medji.
187
Huwa jfakkar li mill-ġurisprudenza tal-Qorti Ġenerali u tal-Qorti tal-Ġustizzja jirriżulta li l-awtorità kontraenti ma tistax ixxekkel il-kompetizzjoni b’mod artifiċjali. Dan huwa obbligu legali dedott mill-prinċipji ġenerali tad-dritt li għalihom l-awtorità kontraenti hija suġġetta.
188
Fil-fatt, huwa jsostni li s-setgħa diskrezzjonali ġiet eżerċitata b’mod konkret sabiex il-lottijiet kollha tal-kuntratt jingħataw lill-grupp CLL.
189
Minn naħa, ir-rikorrent jagħmel mill-ġdid l-argument imressaq fil-kuntest tat-tieni motiv li l-Kummissjoni ma ssuġġettatx l-offerti tal-grupp CLL għall-proċess ta’ paragun mal-offerti konkorrenti u li b’hekk evitat il-proċedura ta’ għoti ta’ kuntratt pubbliku.
190
Min-naħa l-oħra, huwa jsostni li l-prattika mhux normali tal-Kummissjoni li tagħmel evalwazzjoni uniformi u kważi ekwivalenti tal-offerti tal-grupp CLL, fil-massimu tal-ponderazzjoni għal żewġ terzi tal-kriterji, tfisser, għall-kuntrarju, nuqqas ta’ eżerċizzju tas-setgħa diskrezzjonali, jekk mhux in-newtralizzazzjoni tal-kriterji kwalitattivi.
191
Barra minn hekk, ir-rikorrent isostni li llum il-prattika tal-Kummissjoni hija li ma tħallix li l-kuntratti jinqasmu f’lottijiet u li, fejn jinqasmu b’dan il-mod, il-lottijiet kollha jingħataw lil operatur wieħed. B’mod partikolari, huwa jiġbed l-attenzjoni għas-sejħiet għal offerti għas-servizzi ta’ organizzazzjoni ta’ testijiet lingwistiċi, li ngħataw lil operatur wieħed, għas-sejħiet għal offerti għas-servizzi ta’ organizzazzjoni ta’ testijiet lingwistiċi remoti, li jinsabu f’lott uniku, u għas-sejħiet għal offerti għas-servizzi ta’ appoġġ lingwistiku online fil-kuntest tal-programm Erasmus+, li wkoll ma humiex maqsuma f’diversi lottijiet skont il-lingwa. Fid-dawl ta’ dawn l-indizji, ir-rikorrent isostni li llum il-Kummissjoni tfittex li, fil-qasam tal-lingwi, il-bżonnijiet tagħha jiġu indirizzati b’mod ċentralizzat minn fornitur ta’ servizzi wieħed.
192
Ir-Renju ta’ Spanja jsostni dan il-motiv invokat mir-rikorrent minn perspettiva iktar proċedurali.
193
B’mod partikolari, ir-Renju ta’ Spanja jqis li l-prinċipju ta’ amministrazzjoni tajba, imsemmi fl-Artikolu 41 tal-Karta, kif ukoll il-prinċipju ġenerali ta’ trasparenza u ta’ imparzjalità, fir-rigward tal-evalwazzjoni tal-offerti fil-kuntest ta’ proċedura ta’ kuntratt pubbliku, jitolbu li l-evalwazzjoni li tkun teħtieġ ġudizzji ta’ valur issir qabel l-evalwazzjonijiet li huma r-riżultat tal-applikazzjoni ta’ formula matematika, u b’mod separat minn dawn tal-aħħar.
194
F’dan ir-rigward, ir-Renju ta’ Spanja jqis li, billi tipproċedi b’mod konġunt b’evalwazzjoni li teħtieġ ġudizzji ta’ valur (l-evalwazzjoni tal-offerta teknika) u evalwazzjoni li hija awtomatika (dik tal-offerta ekonomika), il-proċedura ta’ evalwazzjoni implimentata mill-Kummissjoni tippermetti, almenu minn dak li jidher, li l-awtorità kontraenti titħajjar, anki inkonxjament, tadatta l-evalwazzjoni li tiddependi minn ġudizzji ta’ valur sabiex tagħmilha waħda determinanti.
195
B’hekk, fl-assenza ta’ garanzija li l-offerta teknika ġiet evalwata qabel u b’mod separat mill-offerta ekonomika, u fejn il-Kummissjoni ma tagħtix deskrizzjoni ddettaljata ta’ kull wieħed mill-elementi ta’ kull subkriterju, l-awtorità kontraenti dejjem tista’, skont ir-Renju ta’ Spanja, tiġi ssuspettata li ffavorixxiet, anki inkonxjament, l-offerta l-iktar għalja, anki jekk biss minħabba l-preġudizzju ġġeneralizzat li l-prodotti ta’ kwalità aħjar normalment iġibu prezz ogħla.
196
Il-Kummissjoni, min-naħa tagħha, tikkontesta l-argumenti tar-rikorrent u tar-Renju ta’ Spanja u titlob li l-ħames motiv jiġi miċħud.
197
F’dan ir-rigward, għandu jiġi rrilevat li, permezz tal-ħames motiv tiegħu, ir-rikorrent isostni, essenzjalment, li l-Kummissjoni, b’mod abbużiv, implimentat prattika li wasslitha sabiex tonqos milli tfittex l-għan tal-leġiżlazzjoni dwar il-kuntratti pubbliċi li l-kuntratti tal-istituzzjonijiet tal-Unjoni jkunu miftuħa għall-kompetizzjoni l-iktar wiesgħa, billi l-lottijiet tal-kuntratt ta’ taħriġ fil-lingwi tathom kollha lil fornitur ta’ servizzi wieħed, jiġifieri l-grupp CLL.
198
F’dan ir-rigward, għandu jitfakkar li, skont ġurisprudenza stabbilita, deċiżjoni hija biss ivvizzjata b’użu ħażin ta’ poter fejn, abbażi ta’ indizji oġġettivi, rilevanti u konkordanti, hija tidher li tkun ittieħdet bil-għan esklużiv jew, tal-inqas, determinanti li jew jintlaħqu għanijiet differenti minn dawk allegati mill-istituzzjoni jew inkella li tiġi evitata proċedura prevista b’mod speċifiku mit-Trattat sabiex jiġu evitati ċ-ċirkustanzi tal-każ (ara, f’dan is-sens, is-sentenzi tal‑15 ta’ Mejju 2008, Spanja vs Il-Kunsill, C‑442/04, EU:C:2008:276, punt 49 u l-ġurisprudenza ċċitata; tat‑8 ta’ Lulju 1999, Vlaamse Televisie Maatschappij vs Il-Kummissjoni, T‑266/97, EU:T:1999:144, punt 131; u tat‑13 ta’ Jannar 2004, Thermenhotel Stoiser Franz et vs Il-Kummissjoni, T‑158/99, EU:T:2004:2, punt 164).
199
Dan ma huwiex il-każ hawnhekk.
200
L-ewwel, fir-rigward tal-għan tal-proċeduri ta’ għoti ta’ kuntratti, għandu jitfakkar li, konformement mal-Artikolu 160(2) tar-Regolament Finanzjarju, il-kuntratti kollha għandhom ikunu miftuħa għal kompetizzjoni l-iktar wiesgħa possibbli.
201
Bl-istess mod, il-prinċipju ta’ ugwaljanza fit-trattament tal-offerenti, li l-għan tiegħu huwa li jinkoraġġixxi l-iżvilupp ta’ kompetizzjoni b’saħħitha u effettiva bejn l-impriżi li jipparteċipaw fi proċedura ta’ għoti ta’ kuntratt pubbliku, jeżiġi li l-offerenti kollha jkollhom opportunità ndaqs sabiex ifasslu t-termini tal-offerti tagħhom u jimplika għalhekk li dawn tal-aħħar ikunu suġġetti għall-istess kundizzjonijiet għall-kompetituri kollha (sentenza tad‑29 ta’ April 2004, Il-Kummissjoni vs CAS Succhi di Frutta, C‑496/99 P, EU:C:2004:236, punt 110)
202
Fid-dawl ta’ dawn il-kunsiderazzjonijiet, awtorità kontraenti ma tistax tinżamm milli tagħti l-lottijiet kollha ta’ kuntratt pubbliku lill-istess offerent, kemm-il darba l-offerti tiegħu, meta mqabbla ma’ dawk tal-offerenti l-oħra, ikunu ekonomikament l-iktar vantaġġużi u l-prinċipju ta’ ugwaljanza fit-trattament tal-offerenti jiġi osservat, sabiex tkun żgurata kompetizzjoni b’saħħitha u effettiva bejn il-parteċipanti tal-imsemmija proċedura ta’ għoti ta’ kuntratt pubbliku.
203
Għaldaqstant, għandu jiġi kkonstatat li r-rikorrent ma ġab l-ebda prova li tista’ tikkorrobora l-argument tiegħu li l-għan tal-proċedura ta’ għoti ta’ kuntratt inkwistjoni ma ntlaħaqx.
204
It-tieni, mill-atti tal-proċess bl-ebda mod ma jirriżulta li l-Kummissjoni fittxet li tilħaq għan differenti minn dak li tevalwa ż-żewġ offerti, konformement mas-setgħat li ngħataw lilha sabiex tagħmel dan. Bl-istess mod, ir-rikorrent ma ġab l-ebda prova konkreta li turi xi forma ta’ favoritiżmu min-naħa ta’ din tal-aħħar.
205
It-tielet, l-argument tar-rikorrent li l-kriterji kwalitattivi ġew “newtralizzati” għandu wkoll jiġi miċħud. Il-mala fide tal-awtorità kontraenti fir-rigward tal-evalwazzjoni tal-offerti ma tistax tkun preżunta mingħajr ma tinġieb xi forma ta’ prova f’dan ir-rigward.
206
Ir-raba’, fir-rigward tal-indizji misluta mill-proċeduri l-oħra ta’ sejħa għal offerti, ippreżentati mir-rikorrent, huwa ċar li dawn ma humiex rilevanti fil-kuntest ta’ din it-tilwima, peress li kull proċedura għandha l-karatterstiċi speċifiċi tagħha.
207
Fil-kuntest ta’ dan il-motiv, ir-Renju ta’ Spanja jsostni li l-prinċipju ta’ amministrazzjoni tajba, imsemmi fl-Artikolu 41 tal-Karta, jitlob li l-evalwazzjoni tal-kwalità tal-offerta teknika ssir qabel l-evalwazzjoni tal-prezz, peress li, altrimenti, l-awtorità kontraenti tista’ dejjem tiġi ssuspettata li ffavorixxiet l-offerta l-iktar għalja.
208
F’dan ir-rigward, fl-ewwel lok, għandu jiġi kkonstatat li r-Renju ta’ Spanja ma ġab l-ebda prova u ma ppreżenta l-ebda indizju li jippermettu li jiġi stabbilit li l-Kummissjoni l-ewwel evalwat il-prezz u mbagħad il-kwalità tal-offerti sabiex, finalment, tiffavorixxi l-offerta tal-grupp CLL. Fit-tieni lok, l-obbligu li ssir evalwazzjoni tal-kwalità tal-offerta teknika qabel l-evalwazzjoni tal-prezz la jirriżulta mid-dispożizzjonijiet tar-Regolament Finanzjarju u lanqas mill-ġurisprudenza. Fit-tielet lok, ir-Renju ta’ Spanja ma ġab l-ebda prova rilevanti li turi li n-nuqqas tal-evalwazzjoni tal-offerti f’żewġ stadji wassal għal ksur tal-prinċipju ta’ ugwaljanza fit-trattament tal-offerenti.
209
L-argument ibbażat fuq il-ksur tal-Artikolu 41 tal-Karta għandu wkoll jiġi miċħud. F’dan ir-rigward, għandu jitfakkar li r-rekwiżit ta’ imparzjalità fis-sens ta’ din id-dispożizzjoni jkopri żewġ aspetti. Dan ikopri, minn naħa, l-imparzjalità suġġettiva tal-membri ta’ korp, fis-sens li ebda membru tal-korp kkonċernat ma għandu juri li ħa pożizzjoni jew li għandu preġudizzju personali, liema imparzjalità hija preżunta sakemm ma jiġix ipprovat mod ieħor u, min-naħa l-oħra, l-imparzjalità oġġettiva, fis-sens li dan il-korp għandu jagħti garanziji suffiċjenti sabiex jiġi eskluż kull dubju leġittimu f’dan ir-rigward (ara, b’analoġija, is-sentenzi tal‑1 ta’ Lulju 2008, Chronopost u La Poste vs UFEX et, C‑341/06 P u C‑342/06 P, EU:C:2008:375, punt 54, u tal‑11 ta’ Lulju 2013, Ziegler vs Il-Kummissjoni, C‑439/11 P, EU:C:2013:513, punt 155). F’dan il-każ, għandu jiġi kkonstatat li, minn naħa, ir-Renju ta’ Spanja ma invokax il-parzjalità suġġettiva tal-membri tal-Kumitat u, min-naħa l-oħra, ma weriex li n-nuqqas ta’ obbligu li ssir evalwazzjoni tal-kwalità tal-offerta teknika qabel l-evalwazzjoni tal-prezz, li, inċidentalment, ma kinitx prevista mil-leġiżlatur tal-Unjoni, wassal, b’mod partikolari, f’dan il-każ, għal ksur tal-prinċipju ta’ ugwaljanza fit-trattament. Għaldaqstant, għandu jiġi kkonstatat li r-Renju ta’ Spanja ma kienx f’pożizzjoni li jistabbilixxi l-eżistenza ta’ dubju leġittimu f’dan ir-rigward.
210
Konsegwentement, il-ħames motiv għandu jiġi miċħud fl-intier tiegħu bħala infondat.
211
Fid-dawl tal-kunsiderazzjonijiet kollha premessi, ir-rikors għandu jiġi miċħud fl-intier tiegħu.
Fuq l‑ispejjeż
212
Skont l-Artikolu 134(1) tar-Regoli tal-Proċedura, il-parti li titlef il-kawża għandha tbati l-ispejjeż, jekk dawn ikunu ġew mitluba. Peress li r-rikorrent tilef, huwa għandu jiġi kkundannat għall-ispejjeż tiegħu, kif ukoll dawk tal-Kummissjoni, kif mitlub minn din tal-aħħar.
213
Skont l-Artikolu 138(1) tar-Regoli tal-Proċedura, l-Istati Membri intervenjenti fil-kawża għandhom ibatu l-ispejjeż tagħhom. Għalhekk, ir-Renju ta’ Spanja għandu jbati l-ispejjeż tiegħu.
Għal dawn il-motivi,
IL-QORTI ĠENERALI (It-Tielet Awla)
taqta’ u tiddeċiedi:
1)
Ir-rikors huwa miċħud.
2)
Instituto Cervantes huwa kkundannat għall-ispejjeż tiegħu u kif ukoll għal dawk tal-Kummissjoni Ewropea.
3)
Ir-Renju ta’ Spanja għandu jbati l-ispejjeż tiegħu.
Schalin
Nõmm
Kukovec
Mogħtija f’qorti bil-miftuħ fil-Lussemburgu, fl‑14 ta’ Ġunju 2023.
Firem
(
*1
)	Lingwa tal-kawża: il-Franċiż.